|  |
| --- |
| **Proiect de Lege privind** **registrul comerțului**  |
| **Art. I****Capitolul I****Dispoziții generale****Secțiunea 1****Domeniul de aplicare** |
| **Art.1** - Prezenta lege reglementează:a) procedura de înregistrare în registrul comerțului în baza controlului registratorului de registrul comerțului sau, după caz, în baza hotărârii instanței judecătorești;b) statutul registratorului de registrul comerțului, numit în continuare *registrator;*c) modul de organizare și funcționare a Oficiului Național al Registrului Comerțului, denumit în continuare O.N.R.C, și a oficiilor registrului comerțului de pe lângă tribunale, denumite în continuare oficiile registrului comerțului (ORCT). |
|  **Art. 2** - Dispozițiile prezentei legi nu sunt aplicabile serviciilor prestate în contextul libertății de prestare transfrontalieră a serviciilor, astfel cum este prevăzută la art. 56 din Tratatul privind funcționarea Uniunii Europene. |
|  **Art. 3** – În sensul prezentei legi, termenii și expresiile au următoarea semnificație: *1.înregistrare* reprezintă:  a) înmatricularea persoanelor juridice prevăzute la art. 4 alin.(1);b) luarea în evidență, înainte de începerea activității economice, a persoanelor fizice autorizate, întreprinderilor individuale și familiale; c) luarea în evidență, înainte de începerea activității economice, a unei sucursale deschise de o persoană juridică română sau străină, dintre cele menționate la art.4 alin.(1); d) înscrierea de mențiuni cu privire actele și faptele pentru care legea prevede această obligație, înscrierea de mențiuni cu privire la depunerea de acte, înscrierea de mențiuni privind depunerea declarațiilor tip pe proprie răspundere cu privire la îndeplinirea condițiilor de funcționare și a datelor cuprinse în acestea; e) notarea unor operațiuniprevăzute de lege sau dispuse de autoritatea sau instituția publică competentă.2. *solicitant* reprezintă profesionistul, în sensul art. 3 din Codul civil, supus obligației de înregistrare în registrul comerțului sau persoana interesată să înregistreze un act sau fapt în registrul comerțului, precum și, după caz, persoana care solicită prestarea unui serviciu de către Oficiul Național al Registrului Comerțului sau de către oficiile registrului comerțului. *3. împuternicit* reprezintă consilierul juridic salarizat în cadrul entității, avocatul împuternicit cu împuternicire avocațială, persoana împuternicită cu procură specială sau generală, în formă autentică, să formuleze/depună/transmită cereri, în numele profesionistului;*4. reprezentantul legal -* persoana care are dreptul de a reprezenta profesionistul în raporturile cu terții și în justiție, respectiv împuternicitul sucursalei și care are obligația depunerii la oficiul registrului comerțului a specimenului de semnătură.5. *biroul unic* – structură în cadrul oficiului registrului comerțului, cu atribuții de preluare a cererilor de înregistrare, a declarațiilor - tip pe proprie răspundere, cu privire la îndeplinirea condițiilor de funcționare și procesarea acestora; 6. *înregistrare fiscală* – luarea în evidența organelor fiscale a profesioniștilor supuși obligației de înregistrare în registrul comerțului, prin atribuirea codului unic de înregistrare.7. *starea firmei* informație care vizează diferite etape ale existenței unei persoane care are obligația înmatriculării și înregistrării în registrul comerțului (funcțiune, dizolvare, reorganizare, lichidare, insolvenţă, faliment, întrerupere temporară a activităţii și altele).8. *firma* este denumirea sub care profesionistul care are obligația de înregistrare în registrul comerțului își desfășoară activitatea cu scop lucrativ și sub care semnează;9. prin *act constitutiv* se înțelege documentul prin care se constituie și funcționează persoana juridică și care desemnează atât înscrisul unic, cât şi contractul de societate şi/sau statutul;10. prin *autorizarea funcționării* se înţelege asumarea de către solicitant a responsabilităţii privitoare la legalitatea desfăşurării activităţilor declarate, prin depunerea declarației pe propria răspundere.  |
| **Secțiunea a 2-a****Registrul comerțului - serviciu public de interes general** |
| **Art. 4** - (1) Registrul comerțului este serviciul public de interes general prin care se asigură înregistrarea și publicitatea profesioniștilor persoane fizice autorizate, întreprinderi individuale și întreprinderi familiale, înmatricularea și publicitatea profesioniștilor persoane juridice constituite ca societăți, societăți europene, societăți cooperative, societăți cooperative europene, organizații cooperatiste de credit, grupuri de interes economic și grupuri europene de interes economic cu sediul principal în România și înregistrarea și publicitatea sucursalelor acestora, a sucursalelor persoanelor juridice cu sediul principal în străinătate, precum și înmatricularea sau, după caz, luarea în evidență și publicitatea altor persoane, pentru care legea specială prevede această obligație. (2) Sunt exceptați de la aplicarea alin. (1) profesioniștii a căror organizare, funcționare și evidență este reglementată prin acte normative speciale, care nu prevăd obligativitatea înregistrării în registrul comerțului. (3) Registrul comerțului asigură publicitatea și opozabilitatea față de terți a înmatriculării sau, după caz, a înregistrării persoanelor fizice și juridice prevăzute la alin.(1), a actelor și faptelor acestora pentru care se prevede obligația înregistrării în registrul comerțului. |
|  **Art. 5** - (1) Înregistrarea în registrul comerțului se face în baza încheierii registratorului, prin care se soluționează cererile de înregistrare sau, după caz, prin care se dispune înregistrarea unei hotărâri judecătorești executorii, după caz, ori a actului procedural care redă dispozitivul unei hotărâri judecătorești executorii. (2) Încheierea registratorului este executorie de drept.(3) Data înregistrării în registrul comerţului este data la care înregistrarea a fost efectiv operată în acest registru. |
| **Art. 6** - (1) Registrul comerțului este administrat de Oficiul Național al Registrului Comerțului și se ține în sistem computerizat. (2) Pentru asigurarea funcționării permanente și a continuității derulării operațiunilor specifice, activitatea este susținută de un centru de date principal și de un centru de date de rezervă, la o distanță rezonabilă din punct de vedere tehnic de centrul de date principal, ambele localizate pe teritoriul României, pentru a căror organizare și funcționare nu este necesară obținerea vreunei autorizări. (3) Registrul comerțului este structurat pe următoarele categorii de registre: a) un registru pentru înregistrarea societăților, companiilor naționale, societăților naționale, regiilor autonome, grupurilor de interes economic, societăților europene, grupurilor europene de interes economic, a altor persoane juridice expres prevăzute de lege, cu sediul principal în România, a sucursalelor acestora și, după caz, a sucursalelor persoanelor juridice cu sediul principal în străinătate;b) un registru pentru înregistrarea societăților cooperative și societăților cooperative europene cu sediul principal în România, a sucursalelor acestora și, după caz, a sucursalelor societăților cooperative sau societăților cooperative europene cu sediul principal în străinătate;c) un registru pentru înregistrarea persoanelor fizice autorizate, întreprinderilor individuale și întreprinderilor familiale, cu sediul profesional și, după caz, puncte de lucru în România. d) un registru pentru înregistrarea altor persoane fizice sau juridice, pentru care legea specială prevede această obligație, după caz. (4) Înregistrarea în registrul comerțului se efectuează electronic.  (5) Fiecare profesionist înregistrat în registrul comerțului va purta un număr de ordine din registrul comerțului, începând de la numărul 1 în fiecare an, acordat la nivel național din Registrul central al comerțului. (6) Oficiul registrului comerțului păstrează și dosare cu documentele depuse și documentele în baza cărora se efectuează înregistrările în registrul comerțului, pentru fiecare profesionist înregistrat, în care vor fi evidențiate și înregistrările efectuate în registrul comerțului.  (7) Cererile şi documentele depuse în susţinerea acestora, primite în format hârtie sau în formă electronică, se arhivează de Oficiul Naţional al Registrului Comerţului sau, după caz, de structurile teritoriale ale acestuia și în formă electronică. (8) Prin derogare de la prevederile alin. (7), cererile depuse înaintea datei intrării în vigoare a prezentei legi se arhivează electronic, la cererea profesionistului înregistrat în registrul comerțului. (9) Modul de ținere a registrelor, de efectuare a înregistrărilor și de furnizare a informațiilor se stabilește prin ordin al ministrului justiției. |
|  **Art. 7** - (1) Registrul comerțului, ținut de Oficiul Național al Registrului Comerțului, și registrele comerțului, ținute de oficiile registrului comerțului de pe lângă tribunale, fac parte din sistemul de interconectare a registrelor comerțului din statele membre ale Uniunii Europene, denumit în continuare sistemul de interconectare a registrelor comerțului. (2) Sistemul de interconectare a registrelor comerțului este constituit din registrele comerțului din statele membre ale Uniunii Europene și platforma centrală europeană. La nivel european, punctul de acces electronic la sistemul de interconectare este portalul european e-Justiție. La nivel național, punctul de acces de interconectare a registrelor comerțului este Registrul central al comerțului, ținut de către Oficiul National al Registrului Comerțului. (3) Prin sistemul de interconectare a registrelor comerțului, registrul comerțului pune la dispoziție publicului documentele și informațiile referitoare la profesioniștii înregistrați în registrul comerțului sau, după caz, alte categorii de persoane înregistrate în registrul comerțului.  (4) Oficiul registrului comerțului realizează, prin sistemul de interconectare a registrelor comerțului, cu titlu gratuit, schimbul de documente și informații cu registrele comerțului din statele membre ale Uniunii Europene în cazul operațiunilor de fuziune transfrontalieră și al sucursalelor înființate de societăți cu sediul în statele membre ale Uniunii Europene. (5) Oficiul National al Registrului Comerțului asigură interoperabilitatea Registrului comerțului și a registrelor comerțului teritoriale cu sistemul de interconectare a registrelor comerțului, documentele și informațiile fiind disponibile în format standard de mesaj și fiind accesibile prin mijloace electronice, cu respectarea standardelor de securitate pentru transmisia și schimbul datelor, în condițiile legii. (6) Oficiul National al Registrului Comerțului poate constitui, prin Registrul comerțului, puncte de acces opționale la sistemul de interconectare a registrelor comerțului. Constituirea punctelor de acces opționale se aprobă prin ordin al ministrului justiției. |
|  **Art. 8** - Pentru identificare, inclusiv în comunicarea dintre registrele comerțului din statele membre prin sistemul de interconectare, persoanele fizice și juridice înregistrate în registrul comerțului au și un identificator unic la nivel european (EUID), care include elementul de identificare al României, elementul de identificare al registrului național, numărul persoanei din registrul respectiv și, dacă este necesar, alte elemente pentru a evita erorile de identificare. Structura identificatorului unic la nivel european (EUID) se aprobă prin ordin al ministrului justiției. |
|  **Art. 9** - (1) Registrul comerțului este public. Oficiul registrului comerţului eliberează, la cererea și pe cheltuiala persoanei interesate, informaţii, extrase de registru şi certificate constatatoare despre datele înregistrate în registrul comerţului, precum şi certificate constatatoare că un anumit act sau fapt nu este înregistrat, copii şi copii certificate de pe actele înregistrate sau prezentate în susținerea cererii, în forma în care au fost depuse în susținerea cererilor de înregistrare, în condițiile legii. (2) Actele prevăzute la alin.(1) pot fi eliberate şi prin corespondenţă.(3) La cerere, documentele prevăzute la alin.(1) se eliberează în formă electronică, cu transmitere on-line, având încorporată, ataşată sau logic asociată semnătura electronică extinsă. (4) Copii în format electronic ale înscrisurilor şi informaţiile prevăzute la alin.(1) se pun la dispoziţia publicului şi prin sistemul de interconectare a registrelor comerţului.(5) Documentele primite, respectiv transmise pe cale electronică se gestionează şi prin interconectarea cu Punctul de Contact Unic electronic (PCU), în conformitate cu prevederile Ordonanţei de urgenţă a Guvernului nr. 49/2009 privind libertatea de stabilire a prestatorilor de servicii şi libertatea de a furniza servicii în România, aprobată, cu modificări și completări, prin Legea nr. 68/2010. (6) Pentru informațiile sau înscrisurile eliberate potrivit alin.(1)–(5) se percepe un tarif, pe nivele de tarifare, stabilit prin ordin al ministrului justiției, care nu poate depăşi costurile administrative aferente eliberării informațiilor sau înscrisurilor.  (7) Următoarele informaţii înregistrate în registrul comerţului sunt disponibile, gratuit, prin sistemul de interconectare a registrelor comerţului, pe pagina de internet a Oficiului Naţional al Registrului Comerţului sau pe portalul de servicii on-line al acestuia:a) denumirea şi forma juridică a persoanei înregistrate în registrul comerţului;b) sediul social/profesional al persoanei înregistrate în registrul comerţului şi statul membru în care este înmatriculată, dacă este cazul;c) numărul de ordine din registrul comerţului al persoanei înregistrate, identificatorul unic la nivel european (EUID) şi codul unic de înregistrare;d) starea firmei.(8) Informațiile și înscrisurile prevăzute la alin.(1) se eliberează cu titlu gratuit, în modalitățile prevăzute la alin.(2)-(5):a) autorităților și instituțiilor publice, precum și altor persoane juridice prevăzute în mod expres de lege, pe bază de protocol, încheiat cu acordul prealabil al Ministerului Justiției;b) la cererea expresă a misiunilor diplomatice acreditate în România;c) în alte situații prevăzute de lege. |
| **Secțiunea a 3-a** **Buletinul electronic al profesioniștilor supuși obligației de înregistrare în registrului comerţului** |
|  **Art. 10** - (1) O.N.R.C. editează Buletinul electronic al persoanelor juridice supuse înregistrării în registrului comerţului, denumit în continuare Buletin, la nivel naţional, pe baza unei platforme electronice centrale. (2) În Buletin sunt publicate:  a) extrasul încheierii registratorului sau al hotărârii judecătorești privind înmatricularea unei persoane juridice, înregistrarea unei sucursale a unei persoane juridice, înregistrarea unei persoane fizice autorizate, întreprinderi individuale sau întreprinderi familiale sau, după caz, încheierea integrală ori hotărârea integrală, la cererea solicitantului; b) încheierea integrală în cazul înregistrărilor care nu conduc la modificarea actului constitutiv; c) actele înregistrate în registrul comerţului, pentru care legea prevede şi obligaţia efectuării publicităţii printr-un jurnal oficial; d) hotărârile judecătoreşti înregistrate în registrul comerţului, pentru care legea prevede şi obligaţia efectuării publicităţii printr-un jurnal oficial.(3) Înscrisurile prevăzute la alin. (2) se transmit electronic de către oficiile registrului comerţului către O.N.R.C. și se publică în Buletinul electronic în termen de cel mult 3 zile lucrătoare de la efectuarea înregistrării în registrul comerţului. |
|  **Art. 11**- Extrasul încheierii prevăzut la art. 10 alin. (2) lit. a) cuprinde: numărul şi data încheierii, denumirea profesionistului, sediul social/ profesional şi forma de organizare, după caz numele şi adresa - ţara, localitatea, judeţul - fondatorilor, administratorilor şi, dacă este cazul, a cenzorilor, auditorilor, numele şi adresa - ţara, localitatea, judeţul - titularului/membrilor persoanei fizice autorizate, întreprindere individuală și întreprindere familială, domeniul şi activitatea principală, capitalul social şi durata de funcţionare, codul unic de înregistrare, identificatorul unic la nivel european şi numărul de ordine în registrul comerţului atribuite. |
|  **Art. 12** – Publicarea în Buletin a extrasului încheierii sau, după caz, a încheierii integrale, ori a altor acte pentru care legea prevede obligația publicării se va efectua în cel mult 3 zile lucrătoare de la data efectuării înregistrării în registrului comerţului.  |
|  **Art. 13** - Organizarea și formatul-cadru al Buletinului, formatul-cadru al înscrisurilor care se publică în Buletin, modalitatea de furnizare a Buletinului, precum și obținerea de copii de pe actele publicate se stabilesc prin ordin al ministrului justiţiei, la propunerea O.N.R.C.. |
| **Secțiunea a 4-a** **Registrul Beneficiarilor Reali ai Societăților** |
|  **Art. 14 -** (1) O.N.R.C. ține Registrul Beneficiarilor Reali ai Societăților, prevăzut de legislația privind prevenirea și combaterea spălării banilor.(2) În scopul realizării registrului prevăzut la alin. (1), fondatorii au obligația ca, la înmatricularea societății, să depună o declarație pe proprie răspundere în care să indice identitatea beneficiarului real, ca fiind persoana fizică (persoanele fizice) care dețin(e) sau controlează în ultimă instanță societatea prin exercitarea directă sau indirectă a dreptului de proprietate asupra unui procent suficient din acțiuni ori din drepturile de vot ori prin participația în capitalurile proprii ale entității respectiv, conform legislației privind prevenirea și combaterea spălării banilor. Aceeași obligație revine reprezentantului legal al societății, dacă este cazul, pe durata funcționării acesteia, în cazul în care intervine o modificare cu privire la identitatea deținătorilor capitalului social. (3) Declarația pe propria răspundere, prevăzută la alin. (2), precum și datele înregistrate în registrul comerțului privitoare la fondatori, asociați și, dacă au fost înregistrate, la acționari, se transmit electronic, în termen de cel mult 3 zile de la data înregistrării, și în Registrul Beneficiarilor Reali. (4) Metodologia de înregistrare în Registrul beneficiarilor reali și structura acestuia se stabilesc prin ordin al ministrului justiției. |
| **Art. 15 -** (1) Registrul Beneficiarilor Reali, ţinut de O.N.R.C., face parte din sistemul de interconectare a registrelor beneficiarilor reali din statele membre ale Uniunii Europene, denumit în continuare sistemul de interconectare a registrelor beneficiarilor reali.(2) Sistemul de interconectare a registrelor beneficiarilor reali este constituit din registrele beneficiarilor reali din statele membre ale Uniunii Europene şi platforma centrală europeană. (3) Accesul la datele înregistrate în Registrul Beneficiarilor Reali este asigurat cu titlu gratuit, în condițiile legislației pentru prevenirea și combaterea spălării banilor. (4) Oficiul registrului comerţului realizează, prin sistemul de interconectare a registrelor beneficiarilor reali, cu titlu gratuit, schimbul de documente şi informaţii cu registrele beneficiarilor reali din statele membre ale Uniunii Europene. (5) O.N.R.C. asigură interoperabilitatea Registrului beneficiarilor reali pentru societăți cu sistemul de interconectare a registrelor comerţului, documentele şi informaţiile fiind disponibile în format standard de mesaj şi fiind accesibile prin mijloace electronice, cu respectarea standardelor de securitate pentru transmisia şi schimbul datelor, în condiţiile legii. |
| **Capitolul al II-lea****Organizarea Oficiului Naţional al Registrului Comerţului și a oficiilor registrului comerțului**  |
|  **Art.16 -** (1) O.N.R.C. este instituţie publică, cu personalitate juridică, organizată în subordinea Ministerului Justiţiei, finanţată integral de la bugetul de stat, prin bugetul Ministerului Justiţiei.(2) O.N.R.C. are sediul central în municipiul Bucureşti.(3) Rolul principal al O.N.R.C. este de a organiza serviciul public de interes general de realizare a opozabilității și a publicității drepturilor, actelor şi faptelor juridice, prin registrul comerţului, potrivit dispozițiilor Codului Civil, la nivel central și la nivel de oficii ale registrului comerțului. |
|  **Art. 17**- (1) În subordinea O.N.R.C., în fiecare județ și în municipiul București, se organizează oficiile registrului comerţului, structuri fără personalitate juridică, și care funcționează pe lângă fiecare tribunal. (2) În cadrul oficiilor registrului comerţului pot funcţiona birouri teritoriale, al căror mod de înființare, organizare și funcționare sunt stabilite prin regulament, aprobat prin ordin al ministrului justiției, la propunerea O.N.R.C..  |
|  **Art.18** – (1) O.N.R.C. este condus de un director general, cu studii superioare juridice de lungă durată, selecţionat prin examen sau concurs şi numit în funcţie pentru un mandat de 4 ani, prin ordin al ministrului justiţiei, un nou mandat de 4 ani putând fi acordat, conform regulamentului aprobat prin ordin al ministrului justiției, în condițiile legii.  (2) Directorul general este ajutat în activitatea sa de directori generali adjuncţi, cu studii superioare juridice de lungă durată, conform regulamentului de organizare și funcționare, selecţionaţi prin examen sau concurs şi numiţi în funcţie prin ordin al ministrului justiţiei, pentru un mandat de 4 ani, un nou mandat putând fi acordat, conform regulamentului aprobat, prin ordin al ministrului justiției, în condiţiile legii. (3) Oficiile teritoriale ale registrului comerţului de pe lângă tribunale sunt conduse de directori, cu studii superioare juridice de lungă durată, ajutați în activitate, după caz, de directori adjuncţi, cu studii superioare juridice de lungă durată, conform Regulamentului de organizare și funcționare, selecţionaţi prin examen sau concurs şi numiţi în funcţie prin ordin al ministrului justiţiei, pentru un mandat de 4 ani, un nou mandat putând fi acordat, conform regulamentului aprobat prin ordin al ministrului justiției, în condiţiile legii. |
|  **Art. 19** – (1) Numărul maxim de posturi ale Oficiului Naţional al Registrului Comerţului şi ale oficiilor registrului comerţului de pe lângă tribunale se stabileşte prin hotărâre a Guvernului, iar structura organizatorică şi modul de funcţionare ale acestora, prin regulament de organizare şi funcţionare, aprobat prin ordin al ministrului justiţiei. (2) Personalul necesar pentru funcţionarea Oficiului Naţional al Registrului Comerţului şi al oficiilor registrului comerţului de pe lângă tribunale se selecţionează prin concurs, potrivit regulamentului aprobat prin ordin al ministrului justiției.  (3) Numirea personalului se face de către directorul general al O.N.R.C.. (4) Nomenclatorul de funcţii al O.N.R.C. cuprinde funcţii de conducere: director general; director general adjunct; director; director adjunct; șef serviciu; șef birou, respectiv funcții de execuție: personal de specialitate juridică – registrator, consilier juridic specialist, personal de specialitate informatică – specialist IT, personal de specialitate economică - inspector specialist, personal de specialitate tehnică – expert, referent specialist şi alte categorii de personal, care beneficiază de vechime în specialitate, în funcție și de vechime în muncă. (5) Funcţiile de conducere din cadrul Oficiului Naţional al Registrului Comerţului şi al oficiilor registrului comerţului cu studii de specialitate juridică încadrate la funcția de bază ca personal de specialitate juridică și registratorii sunt funcții de specialitate juridică și beneficiază de vechime în specialitate juridică. |
|  **Art. 20** – (1)Funcțiile de conducere și funcțiile de execuție din cadrul ONRC și ORCT sunt salarizate conform Cap. VI, Anexa V din Legea – cadru nr. 153/2017 privind salarizarea personalului plătit din fonduri publice, cu modificările și completările ulterioare. (2) Funcțiile și personalul ONRC beneficiază de un spor pentru suprasolicitare neuropsihică de până la 25% și pentru confidențialitate, de până la 5%. (3) Personalul cu studii generale din cadrul ONRC și ORCT este încadrat conform Anexei VIII, Cap. II, Subcapitolul 3, lit. C – alte funcții comune din sectorul bugetar, pct. b din Legea – cadru nr. 153/2017 privind salarizarea personalului plătit din fonduri publice, cu modificările și completările ulterioare. |
|  **Art.21** - O.N.R.C. are următoarele atribuţii:1. ţinerea registrului comerţului, în sistem informatic, prin centralizarea tuturor înregistrărilor procesate de oficiile registrului comerţului, precum și a altor registre, stabilite prin acte normative;
2. organizarea Buletinului electronic al registrului comerțului;
3. ținerea Registrului beneficiarilor reali, în sistem computerizat;
4. ţinerea catalogului firmelor în sistem informatizat;
5. organizarea Buletinului procedurilor de insolvenţă;
6. proiectarea, realizarea, implementarea şi întreţinerea sistemului informatic integrat al Oficiului Naţional al Registrului Comerţului şi oficiilor registrului comerţului de pe lângă tribunal;
7. îndrumarea metodologică unitară la nivel naţional;
8. formarea profesională a registratorilor, a personalului ONRC și al oficiilor registrului comerțului;
9. organizarea activităţii de asistenţă acordate solicitanților;
10. furnizarea de informaţii, extrase de registru şi certificate constatatoare despre datele înregistrate în registrul comerţului, precum şi certificate constatatoare că un anumit act sau fapt nu este înregistrat, copii şi copii certificate de pe documentele depuse în susținerea cererilor de înregistrare și de pe cele care atestă înregistrarea în registrul comerțului;
11. colaborarea cu autorităţi şi instituţii publice naţionale şi internaţionale, precum și cu alte entități, potrivit legii;
12. formularea de propuneri şi participarea la elaborarea proiectelor de acte normative care vizează domeniul său de activitate;
13. arhivarea dosarelor profesioniștilor înregistrați în registrul comerțului și a altor documente prevăzute de lege;
14. alte atribuţii prevăzute de lege.
 |
|  **Art. 22** - Oficiile registrului comerţului au următoarele atribuţii:1. organizarea și desfășurarea activității de soluționare a cererilor de înregistrare;
2. asigurarea efectuării înregistrărilor în registrul comerțului computerizat în baza încheierilor registratorului, pronunțate în condițiile art. 5;
3. eliberarea certificatului de înregistrare, a certificatului de mențiuni si a certificatului de radiere si a documentelor aferente prevazute de lege (încheiere, certificat constatator privind autorizarea funcționării etc.);
4. furnizarea de informaţii, extrase de registru şi certificate constatatoare despre datele înregistrate în registrul comerţului, precum şi certificate constatatoare că un anumit act sau fapt nu este înregistrat, copii şi copii certificate de pe documentele depuse în susținerea cererilor de înregistrare și de pe cele care atestă înregistrarea în registrul comerțului;
5. prestarea serviciilor de asistență;
6. obţinerea codului unic de înregistrare şi a altor informaţii şi/sau documente prevăzute de lege;
7. obţinerea informaţiilor din cazierul fiscal, organizat de M.F.P., prin A.N.A.F., potrivit procedurii de transmitere stabilite prin protocol încheiat între O.N.R.C. şi M.F.P., prin A.N.A.F.;
8. obţinerea certificatului de atestare fiscală, potrivit procedurii de transmitere stabilite prin protocol încheiat între O.N.R.C. şi M.F.P., prin A.N.A.F.;
9. obținerea extrasului de carte funciară, potrivit procedurii de transmitere stabilite prin protocol încheiat între O.N.R.C. și A.N.C.P.I., precum și a altor documente prevăzute în mod expres de lege;
10. transmiterea pe cale electronică a declaraţiilor-tip pe propria răspundere privind autorizarea funcţionării către autorităţile şi instituţiile competente în domeniul autorizării funcționării;
11. furnizarea de date din Registrul beneficiarilor reali și din alte registre;
12. cooperarea cu autorităţi şi instituţii publice;
13. alte atribuţii prevăzute de lege.
 |
| **Art. 23** – (1) Serviciile de asistenţă care se prestează de oficiile registrului comerţului constau în:a) îndrumarea prealabilă privind formalităţile legale pentru constituirea şi modificarea actelor constitutive ale persoanelor juridice, inregistrarea persoanelor fizice autorizate/intreprinderi individuale/intreprinderi familiale și pentru completarea corectă a cererii de înregistrare şi a formularelor tipizate specifice activităţii registrului comerţului;b) tehnoredactarea cererii de înregistrare;c) redactarea declaraţiilor pe propria răspundere prevăzute de lege pentru înregistrare; d) redactarea actului constitutiv și a actelor modificatoare ale acestuia, în cazul persoanelor juridice, precum și a altor acte supuse înregistrării în registrul comerțului;e) redactarea acordului de constituire a întreprinderilor familiale și a actelor de modificare a acestuia;f) darea de dată certă pentru actele redactate de serviciile de asistenţă; g) înregistrarea cererii de înregistrare și a documentelor anexate acesteia, ale solicitanților care au beneficiat, la cerere, de servicii de asistență în condițiile prezentei legi;  (2) Serviciile de asistenţă se asigură prin personalul specializat din cadrul oficiilor registrului comerţului de pe lângă tribunale. (3) Serviciile de asistenţă se acordă, la cerere, înainte de depunerea cererii de înregistrare la oficiul registrului comerţului de pe lângă tribunal sau la ONRC. (4) Modalitatea de acordare a serviciilor de asistență de la alin. (1) și tarifele aferente se stabilesc prin ordin al ministrului justiției, la propunerea ONRC. |
|  **Art. 24** - (1) În exercitarea competenţelor sale, O.N.R.C. şi oficiile registrului comerţului colectează, procesează şi prelucrează date şi informaţii, inclusiv de natura datelor cu caracter personal, cărora le sunt aplicabile prevederile legislației pentru protecţia persoanelor cu privire la prelucrarea datelor cu caracter personal şi libera circulaţie a acestor date. (2) Schimbul de informații cu autoritățile și instituțiile publice, efectuat în baza unor protocoale de colaborare în scopul îndeplinirii unei obligații legale exprese, se realizează cu respectarea dispozițiilor legislației pentru protecţia persoanelor cu privire la prelucrarea datelor cu caracter personal şi libera circulaţie a acestor date. (3) Lista autorităților/instituțiilor publice cu care Oficiul Național al Registrului Comerțului a încheiat protocoale de colaborare se afișează pe pagina de Internet a ONRC. (4) Furnizările de informații și certificatele constatatoare eliberate de ONRC și de oficiile registrului comerțului vor conține date cu caracter personal în cazul în care sunt transmise persoanelor **vizate**, instituțiilor/autorităților competente, în vederea îndeplinirii unor atribuții legale ale acestora, iar copiile/copiile certificate ale documentelor depuse în susținerea cererilor de înregistrare vor fi eliberate în forma în care acestea se regăsesc arhivate în dosarul profesionistului.  (5) În vederea asigurării caracterului public al registrului comerțului, solicitanții unei înregistrări depun și un exemplar al documentelor necesare efectuării înregistrării care nu cuprind date cu caracter personal.  (6) ONRC publică pe pagina de internet/portal o informare cu privire la prelucrarea datelor personale efectuată, necesară în îndeplinirea funcțiilor și atribuțiilor sale prevăzute de lege. |
| **Capitolul al III-lea****Statutul registratorului**  |
| **Art. 25** – (1) Registratorul exercită controlul de legalitate, soluționează cererile de înregistrare și dispune, prin încheiere, autorizarea constituirii și înmatricularea persoanelor juridice în registrul comerţului, înregistrarea persoanelor fizice/întreprinderilor individuale/întreprinderilor familiale în registrul comerțului, înregistrarea actelor, faptelor și mențiunilor persoanelor supuse obligației de înregistrare în registrul comertului și a declarațiilor-tip pe propria răspundere privind autorizarea funcționării, efectuarea publicităţii actelor, faptelor și mențiunilor prin registrul comerţului şi, dacă este cazul, prin Buletin; (2) Încheierile registratorului, purtând semnătura acestuia, sunt acte de autoritate publică, au forţa probantă şi forţa executorie prevăzute de lege.(3) În exercitarea atribuțiilor prevăzute de lege, registratorul este învestit să îndeplinească un serviciu de interes public.(4) În exercitarea profesiei şi în legătură cu aceasta, registratorul este protejat de lege, neputând fi supus niciunei restricţii, presiuni, constrângeri sau intimidări din partea unei autorităţi ori a unei persoane fizice sau juridice. |
|  **Art. 26** - Registratorul îndeplineşte următoarele atribuţii: a) verifică cererile de înregistrare şi înscrisurile depuse în susţinerea acestora, în vederea asigurării respectării cerinţelor legale pentru înregistrarea solicitată;b) verifică existența documentelor de identitate a solicitanţilor sau, după caz, a împuterniciților și a reprezentanților legali, anexate cererii de înregistrare;c) verifică îndeplinirea condițiilor prevăzute de lege pentru înregistrarea firmei în registrul comerțului și în Catalogul firmelor;d) soluționează cererile de înregistrare și dispune, prin încheiere, autorizarea constituirii si înmatricularea persoanelor juridice  în registrul comerţului, efectuarea publicităţii actelor, faptelor și mențiunilor prin registrul comerţului şi, dacă este cazul, prin Buletin; e) soluționează cererile de înregistrare și dispune, prin încheiere, înregistrarea în registrul comerţului a sucursalelor persoanelor juridice, persoanelor fizice autorizate, întreprinderilor individuale şi a întreprinderilor, efectuarea publicităţii actelor, faptelor și mențiunilor prin registrul comerţului şi, dacă este cazul, prin Buletin; f) soluționează cererile de înregistrare și dispune, prin încheiere, înregistrarea în registrul comerţului a actelor, faptelor şi menţiunilor supuse înregistrării registrului comerțului, efectuarea publicităţii actelor, faptelor și mențiunilor prin registrul comerţului şi, dacă este cazul, prin Buletin;g) soluționează, prin încheiere, plângerile prealabile formulate în condițiile art. 114 alin. (1);h) dispune, prin încheiere, rectificarea erorilor materiale din încheierile pronunțate; i) constată, prin încheiere, depunerea declarațiilor pe proprie răspundere cu privire la îndeplinirea condițiilor de funcționare a persoanelor fizice și juridice, care, potrivit legii, au obligaţia să ceară înmatricularea/inregistrare în registrul comerţului și dispune înregistrarea în registrul comerțului a datelor din aceste declarații, a declarațiilor privind modificarea acestora, precum și transmiterea electronică a acestora către autoritățile competente;j) verifică îndeplinirea actelor şi formalităţilor necesare transferului sediului unei societăţi europene sau al unei societăţi cooperative europene din România în alt stat membru al Uniunii Europene ori al Spaţiului Economic European;k) certifică specimenul de semnătură, în cazurile în care depunerea specimenului este cerută de lege şi dacă acesta este dat în faţa sa; l) exercită alte atribuţii prevăzute de lege. |
|  **Art. 27** – (1) În procedura de soluționare a cererilor de înregistrare, registratorul nu este supus controlului ierarhic,  încheierile pronunțate putând fi contestate în condițiile prezentei legi. (2) Încheierile registratorului sunt aduse la îndeplinire de personalul de specialitate al oficiilor registrului comerțului.(3) Controlul operaţiunilor efectuate de personalul oficiilor se asigură de către O.N.R.C. Acest control nu exonerează de răspundere personalul oficiului registrului comerţului care execută operaţiunile de procesare a datelor în registrul comerţului dispuse prin încheiere a registratorului, pronunțată în condițiile art. 5. |
|  **Art. 28** – **(1)** Poate fi numită registrator, prin decizie a directorului general al ONRC, persoana fizică care îndeplineşte în mod cumulativ următoarele condiţii:a) este cetăţean român, cetăţean al unui stat membru al Uniunii Europene, cetăţean al unui stat aparţinând Spaţiului Economic European sau cetăţean al Confederaţiei Elveţiene şi are domiciliul sau reşedinţa în România;b) are capacitate deplină de exerciţiu;c) este licenţiat în drept și are cel puțin 5 ani vechime în funcții juridice;d) nu are antecedente penale rezultate ca urmare a săvârşirii unei infracţiuni de serviciu sau în legătură cu serviciul ori a săvârşirii cu intenţie a unei alte infracţiuni;e) se bucură de o bună reputaţie;f) cunoaşte limba română;g) este apt din punct de vedere medical şi psihologic pentru exercitarea funcţiei;h) a promovat concursul pentru ocuparea acestei funcții;(2) Dovada îndeplinirii condiţiei prevăzute la alin. (1) lit. g) se face în baza unui certificat medical şi a unui aviz psihologic emise de către unităţi sanitare şi cabinete psihologice acreditate potrivit legii. (3) Regulamentul privind organizarea și desfășurarea concursului se aprobă prin ordin al ministrului justiţiei, la propunerea O.N.R.C.. (4) Funcția de registrator este funcție de specialitate juridică, exercitarea acesteia constituind vechime în specialitate juridică. |
|  **Art. 29 -** Exercitarea profesiei de registrator este incompatibilă cu exercitarea de activităţi cu scop lucrativ de natură să lezeze onoarea şi demnitatea registratorului sau a instituţiei din care face parte, precum și cu desfășurarea activităților economice, astfel cum sunt enumerate în Titlul IV, Cap. 3, Secțiunea 5, art. 94 din Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările și completările ulterioare. |
| **Art. 30** -(1) Registratorul nu poate soluţiona cererile de înregistrare în registrul comerţului formulate de soţ/soţie/concubin, rude sau afini până la gradul IV inclusiv şi nici cererile de înregistrare privitoare la o persoană juridică în care aceştia au calitatea de asociaţi, acţionari, membri, administratori, directori, persoane împuternicite, cenzori.(2) În cazul în care registratorul sesizat cu cererea de înregistrare nu o poate soluționa pentru motivul prevăzut la alin.(1) sau din alte cauze obiective, este obligat să se abţină şi să înştiinţeze de îndată, în scris, conducerea instituţiei, în vederea repartizării lucrării unui alt registrator.         (3)  În cazul în care niciun registrator care îşi desfăşoară activitatea la nivelul oficiul registrului comerţului sesizat cu cererea de înregistrare nu o poate soluționa pentru motivul prevăzut la alin.(1) sau din alte cauze obiective, O.N.R.C. asigură soluționarea cererii prin desemnarea unui registrator de la un alt oficiu al registrului comerțului sau din cadrul ONRC.         (4) În situaţia prevăzută la alin. (2), copia cererii de înregistrare şi a documentelor anexate acesteia se comunică electronic la oficiul registrului comerţului unde își desfășoară activitatea registratorul desemnat să soluționeze cererea. Încheierea emisă de registrator se comunică, pe cale electronică, în ziua emiterii, către oficiul registrului comerțului care urmează să procedeze la eliberarea documentelor pentru solicitant. Originalul încheierii se comunică direct către solicitant, prin poștă, cu confirmare de primire. |
|  **Art. 31** – Registratorul are obligația declarării averii și intereselor, în condițiile Legii nr.176/2010 privind integritatea în exercitarea funcţiilor şi demnităţilor publice, pentru modificarea şi completarea Legii nr. 144/2007 privind înfiinţarea, organizarea şi funcţionarea Agenţiei Naţionale de Integritate, precum şi pentru modificarea şi completarea altor acte normative, cu modificările și completările ulterioare.  |
| **Art. 32** – (1) Drepturile salariale ale registratorului se stabilesc potrivit Legii – cadru nr. 153/2017 privind salarizarea personalului plătit din fonduri publice, Anexa nr. V: Familia ocupaţională de funcţii bugetare "JUSTIȚIE" şi Curtea Constituţională.  (2) Pe lângă sporurile prevăzute la art. 19, registratorii pot beneficia de un spor de până la 15%, acordat pentru complexitatea muncii, aprobat de către directorul general al ONRC, pe baza rezultatelor evaluării profesionale și a gradului de complexitate a muncii prestate, precum și de sporurile prevăzute la art. 19 alin. (5) din lege.          |
|  **Art. 33** - Registratorii participă cel puțin o dată la 2 ani la programe de formare profesională continuă, asigurate exclusiv de ONRC sau în parteneriat cu instituții de învățământ.  |
|  **Art**. **34** -(1) Registratorii sunt evaluați anual, pentru verificarea îndeplinirii criteriilor de competenţă şi performanţă  profesională.  (2) Evaluarea este realizată de către directorul oficiului registrului comerțului în cadrul căruia își desfășoară activitatea registratorul și/sau de o altă persoană desemnată de directorul general al O.N.R.C.. (3) Instrucțiunile şi formularul privind evaluarea performanţelor profesionale individuale ale registratorilor se aprobă anual prin decizie a directorului general.(4) În procesul de evaluare se vor avea în vedere următoarele criterii:a) modul de îndeplinire a sarcinilor, îndatoririlor şi responsabilităţilor înscrise în fişa postului;b) legalitatea exercitării competenţelor conferite de funcţie;c) nivelul cunoştinţelor şi deprinderilor specifice, aptitudini personale, raportat la cerinţele postului;d) respectarea regulamentului de organizare și funcționare, a regulamentului intern și a codului etic;e) aptitudini organizatorice;  (5) Pentru fiecare dintre criteriile prevăzute la alin.(4), în formularul de evaluare se prevăd indicatori de evaluare. Pe baza punctajului acordat fiecărui indicator de evaluare se calculează punctajul general.(6) Criteriile de performanță evidenţiate în fişa de evaluare se notează de la 1 la 5, nota exprimând aprecierea îndeplinirii criteriului de performanţă în realizarea obiectivelor individuale stabilite, după cum urmează:- nota 1 reprezintă nivelul minim- nota 5 nivelul maxim.(7) În funcție de punctajul general obţinut, registratorului i se acordă unul dintre următoarele calificative: «foarte bine», «bine», «satisfăcător», «nesatisfăcător».(8) Obținerea calificativului «nesatisfăcător» pentru un an atrage eliberarea din funcție și trecerea pe o funcție corespunzătoare pregătirii profesionale, după caz.(9) Punctajul acordat fiecărui indicator de evaluare, punctajul general, constatările şi concluziile evaluării şi calificativul obţinut se consemnează în formularul de evaluare.(10) Nu poate realiza evaluarea persoanei care este soţ/soţie/concubin, rudă sau afin până la gradul al IV-lea inclusiv cu registratorul evaluat; în aceste situaţii, evaluarea se întocmeşte, respectiv se aprobă, de către persoanele desemnate, în scris, de directorul general al ONRC.(11) Registratorul care se consideră nedreptăţit de punctajul obținut la evaluare poate formula contestație în termen de 15 zile de la data primirii fișei de evaluare. (12) Contestația se soluționează în termen de 15 zile de la sesizare, de către o comisie formată din directorul general al ONRC sau o persoană desemnată de acesta şi 2 directori din cadrul ONRC, nominalizați prin decizie. (13) Decizia comisiei se comunică registratorului și poate fi contestată în termen de 15 zile de la comunicare la Curtea de Apel. |
|  **Art.35** Încălcarea de către registratori a îndatoririlor de serviciu atrage răspunderea disciplinară, civilă sau penală, după caz, conform Codului Muncii. |
|  **Art. 36 – (1)** Registratorii răspund disciplinar pentru săvârșirea următoarelor fapte ce constituie abateri disciplinare:      a) întârzierea repetată în efectuarea lucrărilor;    b) neglijenţa repetată în rezolvarea lucrărilor;    c) absenţe nemotivate de la serviciu;    d) nerespectarea în mod repetat a programului de lucru;   e) nerespectarea secretului profesional sau a confidenţialităţii lucrărilor cu acest caracter; f) refuzul nemotivat de a îndeplini atribuţiile de serviciu; g) încălcarea prevederilor legale referitoare la îndatoriri, incompatibilităţi, conflicte de interese şi interdicţii stabilite prin lege;h) nerespectarea Regulamentului intern sau al Codului etic al ONRC. (2) Sancţiunile disciplinare sunt:a) avertismentul scris;b) diminuarea remunerației lunare brute, cu până la 15%, pe o perioadă de la o lună la trei luni;c) suspendarea contractului individual de muncă pe o perioadă de la o lună la trei luni;d) desfacerea disciplinară a contractului individual de muncă.     (3) La individualizarea sancţiunii disciplinare se va ţine seama de cauzele şi gravitatea abaterii disciplinare, împrejurările în care aceasta a fost săvârşită, gradul de vinovăţie şi consecinţele abaterii, comportarea generală în timpul serviciului a registratorului, precum şi de existenţa în antecedentele acestuia a altor sancţiuni disciplinare.        (4) Sancţiunile disciplinare se aplică în termen de 3 luni de la data luării la cunoştinţă despre săvârşirea abaterii disciplinare, dar nu mai târziu de 1 an la data săvârşirii faptei.        (5) În cazul în care fapta registratorului a fost sesizată ca abatere disciplinară şi ca infracţiune, procedura angajării răspunderii disciplinare se suspendă până la dispunerea neînceperii urmăririi penale, scoaterii de sub urmărire penală ori încetării urmăririi penale sau până la data la care instanţa judecătorească dispune achitarea sau încetarea procesului penal.      |
|  **Art. 37** - (1) Cercetarea disciplinară în cazul săvârşirii de către registratori a abaterilor prevăzute de prezenta lege se face de către o comisie numită prin decizie a directorului general al ONRC. |
|  **Art. 38**- (1) Registratorul este suspendat din funcţie în următoarele situații:  a) la cerere, pentru motive întemeiate, conform Regulamentului intern;b) când a fost trimis în judecată pentru săvârşirea unei infracţiuni prevăzute la art. 28 alin.(1) lit. d);c) când faţă de acesta s-a dispus arestarea preventivă sau arestul la domiciliu;d) când suferă de o boală psihică, care îl împiedică să îşi exercite funcţia în mod corespunzător.(2) În perioada suspendării din funcţie, registratorul nu beneficiază de drepturile salariale corespunzătoare funcției de registrator. Această perioadă nu constituie vechime în specialitate juridică.(3)  Pe perioada suspendării potrivit lit. c), registratorului i se plătesc drepturile de asigurări sociale de sănătate, potrivit legii.(4) În perioada suspendării din funcţie, registratorului nu îi sunt aplicabile dispoziţiile referitoare la incompatibilităţile prevăzute la art. 30. (5) Încheierea definitivă prin care s-a dispus arestarea preventivă ori arestul la domiciliu, rechizitoriul prin care s-a dispus trimiterea în judecată sau ordonanţa prin care s-a dispus cu privire la registrator se comunică de îndată Oficiului Național al Registrului Comerțului. (6) Registratorul poate fi suspendat din funcție, și în cazul în care acesta a fost trimis în judecată pentru fapte penale incompatibile cu funcţia deţinută, până la rămânerea definitivă a hotărârii judecătoreşti, urmând să fie trecut pe o funcție de execuție, corespunzătoare studiilor. Aceste prevederi se aplică și în cazul funcțiilor de conducere din cadrul O.N.R.C. și ORCT.(7) În cazul achitării, persoanelor menționate la alin. (6), care au fost suspendate din funcție, li se acordă drepturile legale și de vechime aferente perioadei suspendării. |
| **Art. 39** – (1) Registratorul este  eliberat din funcție, prin decizie a directorului general al Oficiului National al Registrului Comertului, în următoarele cazuri: a) demisie;b) pensionare, potrivit legii;c) sancțiune disciplinară; d) ca urmare a condamnării definitive pentru săvârșirea unei infracţiuni de serviciu sau în legătură cu serviciul ori a săvârşirii cu intenţie a unei alte infracţiuni;e) ca urmare a condamnării definitive la pedeapsa complementară a interzicerii exercitării funcției pe o durată stabilită prin hotărâre judecătorească definitivă. (2) În termen de 3 zile de la rămânerea definitivă a hotărârii de condamnare față de registrator, instanţa de executare comunică Oficiul Național al Registrului Comerțului copie de pe dispozitivul hotărârii în vederea emiterii deciziei de eliberare din funcție. (3) Registratorul are obligația de informare a conducerii O.N.R.C. în legătură cu stadiul procesului penal.Aceste prevederi se aplică și funcțiilor de conducere din cadrul ONRC și ORCT. |
|  **Art. 40 -** Dispoziţiile prezentului capitol se completează, în măsura compatibilității, cu prevederile legislaţiei muncii.  |
| **Capitolul IV** **Procedura de înregistrare****Secțiunea 1****Dispoziții generale**  |
|  **Art. 41**- (1)Înainte de începerea activităţii economice, profesioniștii prevăzuți la art. 4 alin. (1) au obligaţia să ceară înregistrarea în registrul comerţului.  |
|  **Art. 42** - (1)În cursul exercitării activității sau la încetarea acesteia, profesioniștii prevăzuți la art. 4 alin. (1) au obligaţia de a solicita înregistrarea mențiunilor privind actele şi faptele a căror înregistrare este prevăzută de lege, în cel mult 15 zile de la data actelor sau producerii faptelor supuse obligației de înregistrare.  (2) Înregistrarea mențiunilor se poate face şi la cererea persoanelor interesate, în cazurile prevăzute de lege. |
|  **Art. 43** - Pentru operaţiunile prevăzute la art. 41 și la art. 42 din lege nu se percep taxe şi tarife. |
|  **Art. 44** – (1) În scopul înregistrării hotărârilor judecătorești, în cazurile prevăzute de lege, instanțele comunică copia hotărârii judecătorești definitive.  (2) Hotărârile judecătorești menționate la alin. (1) vor putea fi transmise și în format electronic, prin interconectare cu sistemul E-cris, după data finalizării operaționalizării interconectării sistemulului informatic integrat al ONRC cu acesta.  |
|  **Art. 45 -** (1) Profesionistul are obligaţia să solicite înregistrarea în registrul comerţului a menţiunilor prevăzute de lege, în cel mult 30 zile de la data actelor şi faptelor supuse obligaţiei de înregistrare.(2) Înregistrarea menţiunilor se poate face şi la cererea persoanelor interesate, în termen de cel mult 45 de zile de la data când au cunoscut actul sau faptul supus înregistrării. |
|  **Art. 46 - (1)** Documentele depuse în susținerea cererilor de înregistrare se redactează în limba română.  (2) La cerere, se poate asigura și publicitatea înscrisurilor traduse într-una dintre limbile oficiale ale statelor membre ale Uniunii Europene, documentele fiind depuse în traducere legalizată.  (3) Înscrisurile traduse într-o limbă străină se vor redacta fie pe două coloane, cuprinzând în prima coloană textul în limba română, iar în cea de-a doua, textul în limba străină, fie în mod succesiv, mai întâi textul în limba română, continuându-se cu textul în limba străină. (4) În caz de neconcordanţă între actele şi informaţiile publicate în limbile oficiale ale registrului şi traducerea publicată voluntar, aceasta din urmă nu este opozabilă terţilor; cu toate acestea, terţii se pot prevala de traducerile publicate voluntar, cu excepţia cazului în care societatea dovedeşte că ei au avut cunoştinţă de versiunea care făcea obiectul publicităţii obligatorii. (5) Oficiile registrului comerţului asigură accesul şi la copiile actelor prevăzute la alin.(4) în aceleaşi condiţii ca şi la actele în limba română. |
| **Art. 47 -** (1) Înscrisurile depuse în susţinerea cererii de înregistrare, care fac parte din categoria actelor oficiale, se prezintă în original sau în copii certificate conform legii, după cum urmează:a) în formă originală - pentru statele cu care România a încheiat convenţii ce includ dispoziţii referitoare la înlăturarea cerinţei supralegalizării şi a oricărei altei formalităţi similare;b) în formă originală - pentru statele în privinţa actelor cărora reglementările Uniunii Europene le prevăd această formă;c) în forma originală conţinând apostila - pentru statele părţi ale Convenţiei cu privire la suprimarea cerinţei supralegalizării actelor oficiale străine, adoptată la Haga la 5 octombrie 1961, la care România a aderat prin Ordonanţa Guvernului nr. 66/1999, aprobată prin Legea nr. 52/2000, cu modificările și completările ulterioare, cu excepţia statelor menţionate la lit. a) şi b);d) în forma originală, conținând dovada supralegalizării - pentru statele care nu se încadrează în niciuna dintre situaţiile de mai sus.(2) Înscrisurile prevăzute la alin. (1) trebuie să fie însoţite de traducerea legalizată, în original. |
| **Art. 48 -** (1) Înmatricularea şi menţiunile sunt opozabile terţilor de la data efectuării lor în registrul comerţului ori de la publicarea lor în Buletinul electronic. (2) Persoana care are obligaţia de a cere o înregistrare nu poate opune terţilor actele ori faptele neînregistrate, în afară de cazul în care face dovada că ele erau cunoscute de aceştia. (3) O.N.R.C. publică pe pagina sa de internet şi pe portalul de servicii on-line şi transmite spre publicare pe portalul european e-Justiţie informaţii actualizate privind legislaţia naţională care reglementează publicitatea şi opozabilitatea faţă de terţi a actelor, faptelor şi menţiunilor persoanelor supuse obligaţiei de înregistrare în registrul comerţului. |
| **Secțiunea a 2-a****Verificarea disponibilității și rezervarea firmei** |
|  **Art. 49** - (1) Firmele sunt scrise cu caractere latine.  (2) Nicio menţiune care ar putea induce în eroare asupra naturii sau întinderii activităţii economice desfăşurate sau asupra situaţiei solicitatului nu poate fi adăugată firmei. (3) Firma nu poate fi înstrăinată separat de fondul de comerţ la care este întrebuinţată. |
|  **Art. 50** – (1) Se interzice înscrierea unei firme care conţine cuvintele: "ştiinţific", "academie", "academic", "universitate", "universitar", "şcoală", "şcolar" sau derivatele acestora, precum și ”notar”, ”executor”, ”avocat” ”consilier juridic”, ”consultanță juridică” sau cuvinte care sunt asociate unor profesii care implică exercițiul autorității publice. (2) Înscrierea unei firme care conţine cuvintele: "naţional", "român", "institut" sau derivatele acestora ori cuvinte sau sintagme caracteristice autorităţilor şi instituţiilor publice centrale se realizează numai cu acordul Secretariatului General al Guvernului, ca urmare a propunerii ORCT. (3) Înscrierea unei firme care conţine cuvinte sau sintagme caracteristice autorităţilor şi instituţiilor publice locale se realizează numai cu acordul prefectului judeţului, respectiv al municipiului Bucureşti, în circumscripţia teritorială în care solicitantul şi-a stabilit sediul social, ca urmare a propunerii ORCT. (4) În cazurile prevăzute la alin. (2) şi (3) autoritatea competentă refuză eliberarea acordului dacă firma în cauză este de natură să creeze confuzie cu denumirea unei instituţii publice ori operatori economici de interes public. (5) Acordul pentru folosirea denumirii, prevăzut la alin. (2) şi (3), ori, după caz, refuzul eliberării acordului se comunică în termen de până la 5 zile de la data solicitării. (6) Refuzul emiterii acordului prevăzut la alin. (2) şi (3) conduce la respingerea cererii de înregistrare a persoanei juridice. (7) Orice firmă nouă trebuie să se deosebească de cele existente. (8) Când o firmă nouă este asemănătoare cu o alta, trebuie să se adauge o menţiune care să o deosebească de aceasta, fie prin desemnarea mai precisă a persoanei, fie prin indicarea felului de comerţ exercitat sau în orice alt mod.(9) Oficiul registrului comerţului va refuza înscrierea unei firme care, neintroducând elemente deosebite în raport cu firme deja înregistrate, poate produce confuzie cu acestea. |
|  **Art. 51** – (1) Verificarea disponibilităţii firmei se face de către oficiul registrului comerţului înainte de întocmirea actelor constitutive sau, după caz, de modificare a firmei. (2) În vederea rezervării, firma este supusă operaţiunii de verificare a îndeplinirii condiţiilor de disponibilitate şi de distinctivitate faţă de firmele înregistrate în registrul comerţului sau rezervate, precum și cu privire la alte condiții prevăzute de lege în privința firmei. (3) O firmă este disponibilă atunci când nu aparţine altei persoane fizice sau juridice înregistrate în registrul comerţului sau nu este rezervată în vederea înregistrării. (4) O firmă are caracter distinctiv atunci când denumirea nu este generică şi se deosebește de alte firme înregistrate anterior în registrul comerţului. Elementele tehnice de distinctivitate a firmei sunt stabilite prin ordin al ministrului justiţiei. (5) Nu se poate rezerva și înregistra o firmă care este deja rezervată, pe durata prevăzută de lege, sau înregistrată în registrul comerțului, chiar dacă există acordul titularului dreptului exclusiv de folosință asupra firmei sau, după caz, al titularului rezervării. |
|  **Art. 52 -** (1) Verificarea disponibilităţii şi/sau rezervarea firmei se face la solicitarea persoanei interesate, pe baza procedurii de efectuare a rezervării și acordării disponibilității firmei stabilite prin norme metodologice aprobate prin ordin al ministrului justiției, la propunerea O.N.R.C..(2) Dovada eliberată după efectuarea verificării și rezervării este valabilă pentru o perioadă de 3 luni de la data rezervării, termen la a cărui expirare se poate solicita o nouă rezervare.  |
|  **Art. 53** –(1) Dreptul de folosinţă exclusivă asupra firmei se dobândeşte prin înregistrarea în registrul comerţului. (2) Firmele radiate din registrul comerţului sunt indisponibile pentru o perioadă de 2 ani de la data radierii sau schimbării denumirii, cu excepția dobânditorului, cu orice titlu, al unui fond de comerţ, cu acordul expres al titularului precedent sau al succesorilor săi în drepturi şi cu obligaţia de menţionare în cuprinsul acelei firme a calităţii de succesor. (3) Înregistrarea în registrul comerțului a unei firme de către alte persoane decât titularul mărcii înregistrate potrivit Lege nr. 84/1998 privind mărcile şi indicaţiile geografice atrage răspunderea solicitantului. (4) Dreptul de folosinţă exclusivă asupra firmei se dobândeşte prin înscrierea acestora în registrul comerţului. (5) Dacă numele unei persoane străine de societate figurează, cu consimţământul său, în firma unei societăţi în nume colectiv ori în comandită simplă, aceasta devine răspunzătoare nelimitat şi solidar de toate obligaţiile societăţii. Aceeaşi regulă este aplicabilă şi comanditarului al cărui nume figurează în firma unei societăţi în comandită. |
|  **Art. 54** - (1) Firma unui profesionist persoană fizică cu obligația de înregistrare în registru trebuie să cuprindă numele și prenumele acestuia, precum și forma de exercitare a activității economice, potrivit art. (4) din O.U.G. nr. 44/2008, aprobată, cu modificări și completări, prin Legea nr. 182/2016. (2) În cazul în care există identitate de nume şi prenume cu altă persoană fizică autorizată sau cu numele utilizat de o întreprindere individuală înregistrată în registrul comerţului ori rezervată în vederea înregistrării, firma va fi completată cu iniţialele prenumelui tatălui sau al mamei sau cu prenumele întreg al acestora, iar dacă şi după completare se păstrează identitatea, se va adăuga o altă menţiune care să identifice mai precis persoana sau felul comerţului său.(3) Firma unei întreprinderi familiale cuprinde numele membrului de familie la iniţiativa căruia se înfiinţează întreprinderea familială, scris în întregime, sau din numele şi iniţiala prenumelui acesteia, la care se adaugă menţiunea „întreprindere familială”, scrisă în întregime.(4) În caz de identitate de nume şi prenume cu un alt profesionist persoană fizică sau cu firma unei alte întreprinderi familiale înregistrată în registrul comerţului sau rezervată în vederea înregistrării, se aplică în mod corespunzător dispoziţiile alin. (2). |
|  **Art. 55**- Firma unei societăţi în nume colectiv trebuie să cuprindă numele a cel puţin unuia dintre asociaţi, cu menţiunea "societate în nume colectiv", scrisă în întregime. |
|  **Art. 56** - Firma unei societăţi în comandită simplă trebuie să cuprindă numele a cel puţin unuia dintre asociaţii comanditaţi, cu menţiunea "societate în comandită", scrisă în întregime. |
|  **Art. 57 -** Dacă numele unei persoane străine de societate figurează, cu consimţământul său, în firma unei societăţi în nume colectiv ori în comandită simplă, aceasta devine răspunzătoare nelimitat şi solidar de toate obligaţiile societăţii. Aceeaşi regulă este aplicabilă şi comanditarului al cărui nume figurează în firma unei societăţi în comandită. |
|  **Art. 58** - Firma unei societăţi pe acţiuni sau în comandită pe acţiuni se compune dintr-o denumire proprie, de natură a o deosebi de firma altor societăţi, şi va fi însoţită de menţiunea scrisă în întregime "societate pe acţiuni" sau "S.A." ori, după caz, "societate în comandită pe acţiuni". |
|  **Art. 59 -** Firma unei societăţi cu răspundere limitată se compune dintr-o denumire proprie, la care se poate adăuga numele unuia sau al mai multor asociaţi, şi va fi însoţită de menţiunea scrisă în întregime "societate cu răspundere limitată" sau "S.R.L." |
|  **Art. 60** - Firma unei microîntreprinderi aparţinând întreprinzătorului debutant se compune dintr-o denumire proprie însoţită de sintagma scrisă în întregime «societate cu răspundere limitată - debutant» sau abrevierea «S.R.L. - D.»." |
|  **Art. 61** - Firma unei societăţi europene se compune dintr-o denumire proprie care va fi precedată sau urmată de abrevierea "S.E.", conform Regulamentului Consiliului (CE) nr. 2.157/2001. |
|  **Art. 62** - Firma regiei autonome, societăţii naţionale sau companiei naţionale este cea stabilită prin actul normativ de înfiinţare a acestora. |
|  **Art. 63** - Firma institutului naţional de cercetare-dezvoltare este cea stabilită prin actul de înfiinţare a acestuia. |
|  **Art. 64** - Firma societăţii cooperative se compune dintr-o denumire proprie şi este însoţită de sintagma "societate cooperativă". |
|  **Art. 65** - (1) Firma cooperativei de credit se compune dintr-o denumire proprie, însoţită de sintagma "cooperativă de credit" sau "bancă cooperatistă", cu indicarea denumirii localităţii în care are sediul social.(2) Sintagma aleasă este obligatorie pentru toate cooperativele de credit din cadrul aceleiaşi reţele cooperatiste. |
|  **Art. 66** - Firma casei centrale de credit se compune din denumirea proprie menţionată la art. 64, însoţită de sintagma "casă centrală" sau "bancă centrală cooperatistă". |
|  **Art. 67** - Firma cooperativei agricole se compune dintr-o denumire proprie, însoţită de sintagma "cooperativă agricolă". |
|  **Art. 68** - Firma unei societăţi cooperative europene se compune dintr-o denumire proprie, precedată sau urmată de menţiunea "societate cooperativă europeană" sau de iniţialele "S.C.E.", iar când membrii societăţii cooperative europene au răspundere limitată, şi de sintagma "cu răspundere limitată". |
|  **Art. 69** - Firma grupului de interes economic se compune dintr-o denumire proprie, precedată sau urmată de sintagma "grup de interes economic" sau de iniţialele "G.I.E." |
|  **Art. 70** - Firma grupului european de interes economic se compune dintr-o denumire proprie, precedată sau urmată de sintagma "grup european de interes economic" sau de iniţialele "G.E.I.E.". |
|  **Art. 71** - Firma filialei unei persoane juridice urmează regulile prevăzute pentru forma juridică în care s-a constituit respectiva persoană, la care se poate adăuga cuvântul "filială", potrivit opţiunii acestei persoane juridice înregistrate. |
|  **Art. 72** - (1) Firma sucursalei se compune din firma persoanei juridice care a înfiinţat-o, denumirea localităţii unde se află sediul social al acesteia, urmată de cuvântul "sucursală" şi de denumirea localităţii în care are sediul sucursala.(2) În cazul înfiinţării de către aceeaşi persoană juridică a mai multor sucursale în aceeaşi localitate, se poate adăuga menţiunilor de la alin. (1) un indicativ de natură să le deosebească între ele.  |
| **Secțiunea a 3-a****Cererea de înregistrare****Subsecțiunea 1** |
| **Art.73 -** (1) Cererea de înregistrare în registrul comerțului a persoanei fizice autorizate și a întreprinderii individuale cuprinde:a) numele și prenumele, codul numeric personal, domiciliul, cetățenia, data şi locul nașterii, starea civilă, conform actului de identitate, emis în condițiile legii, regimul matrimonial, după caz;b) firma și sediul profesional și, dacă este cazul, punctele de lucru, conform extrasului de Carte Funciară;c) adresa de e-mail și numărul de telefon ce urmează să fie utilizate în corespondența cu Oficiul Național al Registrului Comerțului și la care urmează să primească notificări;d) obiectul de activitate, cu precizarea domeniului şi a activităţii principale şi a activităţilor secundare, potrivit Ordonanței de urgență a Guvernului nr. 44/2008, aprobată, cu modificări și completări, prin Legea nr. 182/2016;e) data și semnătura.(2) Cererea de înregistrare în registrul comerţului a unei întreprinderi familiale cuprinde:a) numele şi prenumele fiecăruia dintre membri, codul numeric personal, domiciliul, cetăţenia, data şi locul naşterii, calitatea de membru al familiei, starea civilă, conform actului de identitate, emis în condițiile legii, regimul matrimonial, după caz;b) datele de identificare ale reprezentantului desemnat prin acordul de constituire, conform actului de identitate, emis în condițiile legii; c) firma şi sediul profesional sau punctele de lucru, conform extrasului de Carte Funciară;d) adresa de e-mail și numărul de telefon ce urmează să fie utilizate în corespondența cu Oficiul Național al Registrului Comerțului și la care urmează să primească notificări;e) obiectul de activitate, cu precizarea domeniului şi a activităţii principale şi a activităţilor secundare, potrivit Ordonanței de urgență a Guvernului nr. 44/2008, cu modificările și completările ulterioare;f) data și semnătura.(3) Cererea de înregistrare este însoţită de înscrisurile prevăzute în anexa la Ordonanța de urgență a Guvernului nr. 44/2008, cu modificările și completările ulterioare. |
| **Art.74** - (1) Cererea de înmatriculare a unei persoane juridice prevăzute la art. 4 alin. (1) cuprinde: a) numele și prenumele, codul numeric personal, domiciliul, cetățenia, data şi locul nașterii, starea civilă a reprezentantului persoanei juridice, cu arătarea calității acestuia, conform actului de identitate, emis în condițiile legii, regimul matrimonial, după caz; b) firma, astfel cum aceasta figurează rezervată în registrul comerțului; c) sediul social, conform extrasului de Carte Funciară; d) adresa de e-mail și numărul de telefon ce urmează să fie utilizate în corespondența cu Oficiul Național al Registrului Comerțului și la care urmează să primească notificări;e) obiectul de activitate, cu precizarea domeniului şi a activităţii principale şi a activităților secundare, conform actului constitutiv; f) data, semnătura.(2) Cererea este însoțită de înscrisurile prevăzute de legea care reglementează regimul juridic al fiecăreia dintre persoanele juridice supuse obligației de înregistrare.  |
| **Art. 75** - (1) Cererea de înregistrare a sucursalei unei persoane juridice cuprinde: a) denumirea sucursalei, care va conţine numele/denumirea şi forma juridică a ~~comerciantului~~, profesionistului, localitatea în care se află sediul social al acestuia, urmate de cuvântul "sucursală" şi de localitatea în care se află sediul ei social, astfel cum aceasta figurează rezervată în registrul comerțului;b) sediul sucursalei, conform extrasului de Carte Funciară;c) adresa de e-mail și numărul de telefon ce urmează să fie utilizate în corespondența cu Oficiul Național al Registrului Comerțului și la care urmează să primească notificări;d) obiectul de activitate al sucursalei, conform actului constitutiv; e) numele şi prenumele, locul şi data naşterii, codul numeric personal, domiciliul şi cetăţenia reprezentanților persoanei juridice care deschide sucursala și care se ocupă nemijlocit de activitatea sucursalei, cu precizarea dacă puterile ce li s-au conferit urmează a fi exercitate împreună sau separat, conform actului de identitate, emis în condițiile legii și actului constitutiv;f) informaţii privind registrul comerţului în care este înregistrată persoana juridică ce deschide sucursala şi numărul de înmatriculare;g) data și semnătura.(2) La cererea de înregistrare se anexează următoarele:a) dovada sediului sucursalei;b) hotărârea adunării generale, decizia consiliului de administraţie, respectiv a directoratului, prin care a fost înfiinţată sucursala;c) declaraţiile pe propria răspundere ale persoanelor împuternicite să reprezinte sucursala, din care să rezulte că îndeplinesc condiţiile legale pentru deţinerea acestei calităţi;d) specimenele de semnătură ale persoanelor împuternicite să reprezinte sucursala.(3) Oficiul registrului comerţului de la sediul sucursalei transmite oficiului registrului comerţului de la sediul principal al profesionistului un extras de pe înregistrarea efectuată, pentru a fi menţionată în registrul comerţului respectiv.(4) Persoanele juridice române care deschid sucursale în străinătate au obligaţia menţionării acestora la oficiul registrului comerţului din România, după înregistrarea lor în statele respective. |
|  **Art.76** - (1) Cererea de înregistrare a sucursalelor persoanelor juridice cu sediul principal în străinătate cuprinde:a) denumirea persoanei juridice din străinătate şi forma juridică, precum şi denumirea sucursalei, dacă este diferită de cea a persoanei juridice, astfel cum aceasta figurează rezervată în registrul comerțului;b) registrul în care este înmatriculată persoana juridică din străinătate, numărul de înmatriculare şi, după caz, identificatorul unic la nivel european (EUID);c) sediul social, conform extrasului de Carte Funciară;d) adresa de e-mail și numărul de telefon ce urmează să fie utilizate în corespondența cu Oficiul Național al Registrului Comerțului și la care urmează să primească notificări; e) obiectul de activitate al sucursalei, conform actului constitutiv; f) numele şi calitatea reprezentanţilor persoanei juridice din străinătate care se ocupă nemijlocit de activitatea sucursalei, cu precizarea dacă puterile ce li s-au conferit urmează a fi exercitate împreună sau separat, conform actului de identitate, emis în condițiile legii și actului constitutiv; g) în cazul sucursalelor persoanelor juridice din state care nu sunt state membre ale Uniunii Europene sau state participante la Spaţiul Economic European, se va menţiona şi legea naţională aplicabilă persoanei juridice; h) data și semnătura. (2) La cererea de înregistrare se anexează următoarele: a) actul constitutiv şi statutul persoanei juridice din străinătate, dacă sunt conţinute în documente separate, împreună cu toate modificările acestor documente sau actul constitutiv actualizat, în traducere legalizată; b) documente care să ateste sediul social al persoanei juridice din străinătate, obiectul de activitate al acesteia şi, cel puţin anual, valoarea capitalului subscris, în cazul sucursalelor persoanei juridice din state care nu sunt state membre ale Uniunii Europene sau state participante la Spaţiul Economic European, dacă aceste informaţii nu sunt incluse în documentele prevăzute la lit. a); c) un certificat, în traducere legalizată, de la registrul în care este înmatriculată persoana juridică din străinătate, care să ateste existenţa societăţii; d) situaţiile financiare ale persoanei juridice din străinătate, aşa cum sunt ele întocmite, auditate şi publicate în conformitate cu legislaţia statului membru care guvernează persoana juridică din străinătate, în cazul în care persoana juridică din străinătate care deschide o sucursală în România are sediul social într-un stat membru al Uniunii Europene; e) în cazul în care persoana juridică din străinătate care deschide o sucursală în România nu este guvernată de legea unui stat membru al Uniunii Europene sau a Spaţiului Economic European, situaţiile financiare ale persoanei juridice din străinătate, aşa cum sunt acestea întocmite, auditate şi publicate în conformitate cu legea din România, cu excepţia cazului în care legea care guvernează persoana juridică din străinătate prevede reguli contabile echivalente celor aflate în vigoare în Uniunea Europeană; f) dovada sediului sucursalei, conform extrasului de Carte Funciară. |
|  **Art. 77** - Pentru persoanele juridice și pentru sucursalele acestora, cererea de înregistrare va fi însoțită de declaraţia pe propria răspundere a fondatorilor, a primilor administratori şi, după caz, a primilor directori, respectiv a primilor membri ai directoratului şi ai consiliului de supraveghere şi, dacă este cazul, a primilor cenzori, a împuterniciților sucursalelor că îndeplinesc condiţiile prevăzute de lege pentru deținerea acestor calități și, în cazul fondatorilor, a primilor administratori şi, după caz, a primilor directori, respectiv a primilor membri ai directoratului şi ai consiliului de supraveghere că au absolvit învăţământul general obligatoriu, astfel cum este reglementat de Legea nr. 1/2011 a educației naționale, cu modificările și completările ulterioare. |
|  **Art. 78** - Lipsa oricărui element conținut, în mod obligatoriu, în cererea de înregistrare, atrage respingerea cererii. |
|  **Art. 79** – (1) Înregistrarea în registrul comerțului a sediului social/profesional/secundar, precum și a oricăror modificări ale acestora se efectuează în baza extrasului de Carte Funciară și, după caz, a documentației cadastrale, care stă la baza extrasului de Carte Funciară. (2) Toate actele în baza cărora profesioniștii care au obligația înregistrării în registrul comerțului își stabilesc sediul social/profesional/secundar se înscriu în Cartea Funciară, potrivit dispozițiilor Codului civil. (3) După înregistrarea în registrul comerțului a sediului social/profesional/secundar, precum și după orice modificare cu privire la acesta, O.N.R.C. va transmite către Agenția Națională de Cadastru și Publicitate Imobiliară informațiile necesare notării/radierii datelor înscrise în Cartea Funciară. (4) Obligaţia prevăzută la alin. (1) este îndeplinită prin transmiterea, în format electronic, a extrasului de Carte Funciară și, după caz, a documentației cadastrale, de către Agenția Națională de Cadastru și Publicitate Imobiliară Oficiului Naţional al Registrului Comerţului, la solicitarea acestuia, prin acces online la baza de date. Solicitarea cuprinde, în mod obligatoriu, următoarele informații: datele de identificare ale profesionistului care are obligația înregistrării în registrul comerțului și adresa sediului social/profesional/secundar.(5) Procedura de eliberare a extrasului de Carte Funciară şi de transmitere a acestuia, în format electronic, precum și modalitatea de încasare și virare, de către O.N.R.C., pentru A.N.C.P.I., a tarifelor aferente se stabileşte prin protocol încheiat între Oficiul Naţional al Registrului Comerţului și Agenția Națională de Cadastru și Publicitate Imobiliară. (6) Pentru acoperirea costurilor de obținere a extrasului de Carte Funciară, în modalitatea descrisă la alin. (4), O.N.R.C. va percepe un comision în valoare de 1% din tariful aferent eliberării extrasului de Carte Funciară, care are regimul activităţilor finanţate integral din venituri proprii, înfiinţate pe lângă Oficiul Naţional al Registrului Comerţului. |
|  **Art. 80** – (1) Modelul cererii de înregistrare în registrul comerţului se stabilește prin ordin al ministrului justiţiei, la propunerea ONRC. (2) Modelul, elementele de siguranță și structura certificatului de înregistrare, în formă letrică și electronică, se stabilesc prin ordin al ministrului justiției, la propunerea ONRC. (3) Modelul cererii de înregistrare fiscală se stabileşte prin ordin comun al ministrului finanţelor publice și al ministrului justiției, urmând a fi inclus în cererea de înregistrare în registrul comerţului. |
| **Subsecțiunea a 2-a****Semnarea cererii** |
|  **Art. 81** - Cererea de înmatriculare în registrul comerțului a unei persoane juridice este semnată de reprezentantul legal al acesteia, desemnat prin actul constitutiv, sau de împuternicitul acestuia cu procură specială/generală autentică sau împuternicire avocațială.  |
|  **Art. 82** - (1) Cererea de înregistrare a persoanei fizice autorizate şi a întreprinderii individuale se face de persoana fizică care solicită înregistrarea ca persoană fizică autorizată sau titular al întreprinderii individuale, personal sau prin împuternicit cu procură specială/generală şi autentică sau de avocat, cu împuternicire avocațială. (2) Cererea de înregistrare a întreprinderii familiale se face de reprezentantul desemnat prin acordul de constituire sau împuternicitul acestuia, cu procură specială/generală şi autentică sau de avocat, cu împuternicire avocațială.(3) Cererea de înregistrare a sucursalei unei persoane juridice cu sediul în România sau în străinătate se semnează de reprezentantul persoanei juridice care se ocupă nemijlocit de activitățile sucursalei, personal sau prin împuternicit.  |
|  |
| **Subsecțiunea a 3-a****Depunerea cererii de înregistrare** |
| **Art. 84 -** (1) Cererea de înregistrare, precum şi documentele în susţinerea acesteia, se depun la oricare dintre oficiile registrului comerţului ori, după caz, la ONRC. (2) Dacă o persoană juridică cu sediul social în străinătate înfiinţează mai multe sucursale în ţară, documentele prevăzute la art. 75 alin. (2) și la art. 76 alin. (2) se depun numai la una dintre sucursale, la alegerea societăţii, la oficiul registrului comerţului în care sunt înregistrate celelalte sucursale precizându-se care este registrul prin care se asigură formalităţile de publicitate. |
|  **Art. 85 – (1)** Cererea de înregistrare, înscrisurile care o însoțesc şi, după caz, dovezile privind plata tarifelor legale, îndosariate şi numerotate, se depun de către solicitant direct la oficiul registrului comerțului sau se transmit prin mijloace electronice, prin intermediul portalului de servicii on-line al ONRC, precum şi prin intermediul PCU. Cererea transmisă în formă electronică va avea încorporată, ataşată sau logic asociată semnătura electronică calificată.  (2) În cazul în care cererea de înregistrare este depusă direct la oficiul registrului comerțului sau prin mijloace electronice, solicitantul își asumă responsabilitatea cu privire la existența și la valabilitatea documentelor de identificare a persoanelor fizice, depuse în susținerea cererii.(3) În cazul în care înscrisurile care se depun în susținerea cererilor de înregistrare sunt întocmite, conform legii, de către notari publici, de către avocați sau de către executori judecătorești, aceștia pot transmite oficiilor registrului comerțului, prin mijloace electronice, la solicitarea profesionistului, cererile de înregistrare și înscrisurile care o însoțesc, cu respectarea prevederilor Legii nr. 455/2001 privind semnătura electronică, cu modificările și completările ulterioare, aceștia asumându-și responsabilitatea cu privire la identificarea solicitantului înregistrării, precum și cu privire la existența și la valabilitatea documentelor de identificare a persoanelor fizice, depuse în susținerea cererii. Procedura de comunicare se va stabili prin protocol încheiat între ONRC și UNBR, UNNPR, UNEJ.(4) În cazul în care cererea de înregistrare este depusă/transmisă prin mijloace electronice la oficiul registrului comerțului prin împuternicit, acesta își asumă responsabilitatea cu privire la identificarea solicitantului înregistrării, precum și cu privire la existența și la valabilitatea documentelor de identificare a persoanelor fizice, depuse în susținerea cererii.(5) În cazul în care cererea de înregistrare este depusă sau transmisă de o persoană interesată să înregistreze un act sau un fapt în registrul comerțului, aceasta își asumă responsabilitatea cu privire la existența și la valabilitatea documentelor de identificare a persoanelor fizice, depuse în susținerea cererii.  (6) Oficiul registrului comerțului va înscrie în registrul comerțului computerizat toate datele din cerere, codul unic de înregistrare, precum și datele care, potrivit legii, se înregistrează în registrul comerțului.  |
|  **Art. 86 –** Solicitanții înregistrării și, după caz, reprezentanții legali/împuterniciții acestora, răspund potrivit legii, pentru legalitatea, autenticitatea, exactitatea datelor cuprinse în cererile de înregistrare şi în documentele depuse de aceștia în susţinere. |
|  **Art. 87** – (1) Înscrisurile în susținerea cererii de înregistrare și forma în care acestea sunt prezentate la registrul comerțului sunt stabilite de normele metodologice și de legile speciale care reglementează înfiinţarea, organizarea şi funcţionarea profesioniștilor supuși obligației de înregistrare în registrul comerţului. (2) Înscrisurile depuse în susţinerea cererilor de înregistrare se redactează în limba română, potrivit dispozițiilor art. 47 din lege. Solicitanţii înregistrării sau persoanele înregistrate în registrul comerţului pot depune documentele în susţinerea cererilor de înregistrare redactate într-una din limbile oficiale ale statelor membre ale Uniunii Europene sau ale Spaţiului Economic European ai căror cetăţeni sunt, însoţite de traduceri în limba română, legalizate. |
|  **Art. 88** - (1) Cererea de înregistrare în registrul comerţului se depune, dacă legea nu prevede altfel, în termen de 45 zile de la data încheierii actului constitutiv sau modificator, în cazul persoanelor juridice, iar pentru persoanele fizice autorizate, întreprinderile individuale, întreprinderile familiale, înainte de începerea activității economice sau, în cazul în care reprezentantul întreprinderii familiale nu formulează cererea în termen de 45 zile de la încheierea acordului de constituire, după încheierea unui nou acord de constituire, în condițiile art. 7 din Ordonanţa de urgenţă a Guvernului nr. 44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, cu modificările şi completările ulterioare, aprobată, cu modificări și completări ulterioare, prin Legea nr. 182/2016.(2) Prin depunerea cererii de înregistrare la oficiul registrului comerţului sau prin transmiterea acesteia prin PCU, solicitantul îşi exprimă acordul ca datele cuprinse în actul constitutiv/de înfiinţare/de constituire sau în actul modificator să fie înregistrate în registrul comerţului, să fie publicate în Buletinul electronic al registrului comerţului şi să fie accesibile publicului, potrivit legii.(3) Nedepunerea cererii de înregistrare în termenul prevăzut la alin. (1) atrage respingerea acesteia, fără nicio altă formalitate. |
|  **Art. 89** – (1) Pentru dovedirea specimenului de semnătură, persoana care solicită înregistrarea ca persoană fizică autorizată, titularul întreprinderii individuale, reprezentantul întreprinderii familiale, precum și persoana împuternicită să reprezinte persoana juridică, respectiv membrii directoratului sau împuternicitul sucursalei persoanei juridice semnează la oficiul registrului comerţului, în prezenţa registratorului, care va certifica semnătura. (2) Specimenul de semnătură poate fi dat de către persoanele menționate la alin. (1) și în fața notarului public, caz în care la oficiul registrului comerțului se va depune specimenul de semnătură legalizat. |
| **Secțiunea a 4-a****Acte și fapte care se înregistrează în registrul comerțului** |
|  **Art. 90** – (1) Datele care se înregistrează în registrul comerțului la înregistrarea persoanei fizice autorizate, a întreprinderii individuale și a întreprinderii familiale sunt următoarele:a) numele şi prenumele, codul numeric personal, domiciliul, cetăţenia, data şi locul naşterii, starea civilă ale persoanei fizice sau ale membrilor întreprinderii familiale și, după caz, regimul matrimonial;b) firma şi sediul profesional sau punctele de lucru;c) obiectul de activitate, cu precizarea domeniului şi a activităţii principale şi a activităţilor secundare; d) numărul de ordine în registrul comerțului, codul unic de înregistrare și EUID;e) datele din declarația pe proprie răspundere privind îndeplinirea condițiilor legale de funcționare;f) numărul și data rezoluției sau, după caz, a hotărârii judecătorești în baza căreia s-a efectuat înregistrarea. |
|  **Art. 91** - La înmatricularea societăților se înregistrează datele cuprinse în actul constitutiv potrivit art. 7, cu excepția lit. i), și potrivit art. 8, cu excepția lit. p) din Legea societăților nr. 31/1990, precum și cele privind starea firmei, numărul și data rezoluției registratorului, datele din declarația pe proprie răspundere privind îndeplinirea condițiilor legale de funcționare, numărul de ordine în registrul comerțului, identificatorul unic la nivel european (EUID) și codul unic de înregistrare, denumirea şi sediul societății de registru independent autorizat care ține registrul acționarilor, dacă este cazul, potrivit art. 180 alin. (4) din Legea nr. 31/1990, precum și alte date prevăzute de lege. |
|  **Art. 92** - Datele care se înregistrează la înmatricularea companiilor naţionale şi a societăţilor naţionale sunt cele prevăzute la art. 90, precum și actul normativ de înfiinţare.  |
|  **Art. 93** - Pentru societăţile europene cu sediul în România se înscriu datele prevăzute la art. 90, datele referitoare la subscrierea/vărsarea capitalului minim prevăzut de Regulamentul Consiliului (CE) nr. 2.157/2001 privind statutul societăţii europene (SE), datele care atestă îndeplinirea condiţiilor caracterului european, precum şi, dacă este cazul, datele privind transferul sediului din/în alt stat membru al Uniunii Europene. |
|  **Art. 94** - La înmatricularea grupurilor de interes economic se înregistrează datele obligatorii cuprinse în actul constitutiv potrivit art. 122 alin. (1) din Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice şi în mediul de afaceri, prevenirea şi sancționarea corupției. |
|  **Art. 95** - Pentru grupurile europene de interes economic cu sediul în România se înregistrează în registrul comerțului datele prevăzute art. 91, datele care atestă îndeplinirea condițiilor caracterului european, precum şi datele privind transferul sediului din/în alt stat, dacă este cazul. |
|  **Art. 96** - Pentru societățile cooperative se înregistrează în registrul comerțului datele prevăzute la art. 16, cu excepția lit. k), l), m) și p) din Legea nr.1/2005 privind organizarea şi funcționarea cooperației, republicată, cu modificările și completările ulterioare. |
|  **Art. 97** - Pentru cooperative agricole se înregistrează în registrul comerțului datele prevăzute la art. 11 din Legea cooperației agricole nr. 566/2004, cu modificările şi completările ulterioare, cu excepția lit. c), e)-i), precum și datele din declarația privind beneficiarii reali.  |
|  **Art. 98** – Pentru organizațiile cooperatiste se înregistrează în registrul comerțului date obligatorii cuprinse în actul constitutiv, potrivit art. 351 din Ordonanța de urgență a Guvernului nr. 99/2006 privind instituțiile de credit și adecvarea capitalului, cu modificările și completările ulterioare, precum și datele din declarația privind beneficiarii reali . |
|  **Art. 99** - Pentru societăţile cooperative europene cu sediul în România se înscriu şi datele referitoare la subscrierea/ vărsarea capitalului minim prevăzut de Regulamentul CE nr. 1.435/2003 privind statutul societăţii cooperative europene, datele care atestă îndeplinirea condiţiilor caracterului european, precum şi datele privind transferul sediului din/în alt stat membru al Uniunii Europene. |
|  **Art. 100 -** Datele care se înregistrează în registrul comerțului în cazul sucursalelor persoanelor juridice cu sediul în Româniasunt următoarele:  a) denumirea sucursalei, care va conține numele/denumirea şi forma juridică a profesionistului, localitatea în care se află sediul social al acestuia, urmate de cuvântul "sucursală" şi de localitatea în care se află sediul ei social;b) sediul sucursalei;c) obiectul de activitate al sucursalei;d) numele şi prenumele, locul şi data nașterii, codul numeric personal, domiciliul şi cetățenia reprezentantului persoană fizică, respectiv denumirea, sediul social şi naționalitatea reprezentantului persoană juridică, care se ocupă nemijlocit de activitatea sucursalei, cu precizarea dacă puterile ce li s-au conferit urmează a fi exercitate împreună sau separat; e) informații privind registrul comerțului în care este înregistrată persona juridică care a deschis sucursala şi numărul de înmatriculare.f) hotărârea adunării generale, decizia consiliului de administraţie, respectiv a directoratului, prin care a fost înfiinţată sucursala. |
|  **Art. 101** - Pentru institutele naţionale de cercetare-dezvoltare, inclusiv cele din domeniul agriculturii, care funcţionează ca instituţii publice şi desfăşoară şi activităţi economice, se înscriu următoarele date, precum şi modificările aduse acestora:a) actul normativ de înfiinţare;b) firma şi, după caz, emblema;c) sediul social;d) patrimoniul la înfiinţare;e) obiectul de activitate, cu precizarea domeniului şi a activităţii principale, precum şi obiectele de activitate autorizate;f) organele de conducere şi actul de numire al acestora, datele lor de identificare şi data depunerii specimenului de semnătură;g) subunităţi cu sau fără personalitate juridică;h) alte menţiuni prevăzute de lege. |
|  **Art. 102** - (1) Datele care se înregistrează în registrul comerțului în cazul sucursalelor persoanelor juridice cu sediul în străinătate sunt următoarele: a) denumirea persoanei juridice din străinătate şi forma juridică, precum şi denumirea sucursalei, dacă este diferită de cea a persoanei juridice;b) registrul în care este înmatriculată persoana juridică din străinătate, numărul de înmatriculare și, după caz, identificatorul unic la nivel european (EUID);c) sediul social;d) obiectul de activitate al sucursalei;e) numele și calitatea reprezentanților persoanei juridice din străinătate şi ale celor care se ocupă nemijlocit de activitatea sucursalei, cu precizarea dacă puterile ce li s-au conferit urmează a fi exercitate împreună sau separat;f) în cazul sucursalelor persoanelor juridice din state care nu sunt state membre ale Uniunii Europene sau state participante la Spațiul Economic European, se va menționa şi legea națională aplicabilă persoanei juridice.(2) Dacă este cazul, se înregistrează mențiuni referitoare la: a) deschiderea și încetarea unei proceduri judiciare sau extrajudiciare de insolvență asupra persoanei juridice din străinătate;b) dizolvarea, deschiderea lichidării persoanei juridice din străinătate, numele şi puterile lichidatorilor, finalizarea lichidării;c) închiderea sucursalei şi radierea acesteia din registrul comerțului.d) depunerea anuală a situațiilor financiare ale persoanei juridice din străinătate, aprobate, verificate şi publicate potrivit legislației statului în care aceasta are sediul social, care vor fi supuse acelorași formalități de publicitate prevăzute pentru situațiile financiare ale societăților persoane juridice române;e) beneficiarii reali;(3) Oficiul registrului comerțului care a înregistrat sucursala primește, prin sistemul de interconectare a registrelor comerțului, informațiile şi documentele privind deschiderea şi încetarea oricărei proceduri de dizolvare, lichidare sau de insolvență a persoanei juridice din statul membru al Uniunii Europene, precum şi privind radierea acesteia din registru, în vederea înregistrării din oficiu a acestora, cu titlul gratuit, în registrul comerțului, în care sunt înregistrate la sucursalele deschise de aceasta.(4) Oficiul registrului comerțului în care sunt înregistrate persoane juridice care au deschis sucursale în alte state membre ale Uniunii Europene transmite, prin intermediul sistemului de interconectare a registrelor comerțului, cu titlu gratuit, informațiile şi documentele prevăzute la alin. (4) oficiilor registrului comerțului corespondente din statele membre privitoare la aceste persoane juridice. (5) În cazul în care persoana juridică din statul membru al Uniunii Europene a fost radiată din registru, oficiul registrului comerțului care a înregistrat sucursala radiază, din oficiu, cu titlu gratuit, sucursala, imediat ce a primit informațiile şi documentele potrivit prevederilor alin. (3).(6) Prevederile alin. (5) nu se aplică sucursalelor persoanelor juridice din statul membru al Uniunii Europene care au fost radiate din registru ca o consecință a unei modificări a formei juridice a entității în cauză, a unei fuziuni sau divizări ori a unui transfer transfrontalier al sediului social. |
|  **Art. 103 -**  (1) În registrul comerţului se vor înregistra menţiuni referitoare la:  1. orice modificări ale actelor, faptelor și datelor înregistrate în registrul comerțului;
2. donaţia, vânzarea, locaţiunea, ipoteca mobiliară asupra fondului de comerț, actele de adjudecare, de executare silită și de transmitere pe cale succesorale, însoțite de documentele prevăzute de lege, precum şi orice alt act prin care se aduc modificări înregistrărilor în registrul comerţului privind fondul de comerţ;
3. hotărârea de divorţ pronunţată în cursul exercitării activităţii economice, în cazul în care unul dintre soți deține calitatea de asociat/acționar/membru/membru cooperator/persoană fizică autorizată/titular al întreprinderii individuale/reprezentant sau membru al întreprinderii familiale, modificarea stării civile a acestora, a regimului matrimonial, precum și înscrisuri prin care se realizează partajul bunurilor pentrupersoanele care dețin calitățile mai sus enumerate;
4. patrimoniul de afectaţiune pentru membrii unei întreprinderi familiale, pentru persoana fizică autorizată şi pentru titularul întreprinderii individuale;
5. depunerea şi notificarea ofertei de concordat preventiv şi constatarea de către judecătorul sindic a concordatului preventiv, potrivit Legii nr. 85/2014 privind procedurile de prevenire a insolvenţei şi de insolvenţă, cu modificările și completările ulterioare;
6. deschiderea procedurii insolvenţei, inclusiv transfrontaliere, reorganizarea judiciară, intrarea în faliment, în baza hotărârilor judecătoreşti sau a notificărilor efectuate potrivit Legii nr. 85/2014 privind procedurile de prevenire a insolvenţei şi de insolvenţă, cu modificările și completările ulterioare, sau a legilor speciale în domeniul insolvenţei, precum şi altor menţiuni privind derularea procedurii insolvenţei, potrivit legii;
7. punerea sub interdicţie a persoanei înregistrate ca persoană fizică autorizată, a titularului întreprinderii individuale ori a membrilor întreprinderii familiale, de instituire a curatelei asupra acestora, precum şi cu privire la ridicarea acestor măsuri;
8. condamnarea definitivă a persoanei înregistrate ca persoană fizică autorizată, a titularului întreprinderii individuale, a membrilor întreprinderii familiale, a asociaţilor, acţionarilor, membrilor persoanelor juridice, a administratorului ori cenzorului, auditorului, in cazurile prevăzute de lege;
9. condamnarea definitivă a persoane juridice;
10. alte măsurile dispuse potrivit Codului penal și Codului de procedură penală;
11. alte măsuri în legătură cu înregistrările efectuate în registrul comerțului, dispuse de instanţele judecătoreşti, inclusiv prin acte procedurale care redau dispozitivul unei hotărâri judecătorești, sau de celelalte organe judiciare, cu modificarea corespunzătoare a datelor înregistrate în registrul comerțului;
12. acte emise de instituţii şi autorităţi publice în exercitarea atribuţiilor lor, stabilite prin lege, şi care au legătură cu datele înregistrate din registrul comerţului;
13. înfiinţarea sechestrului asigurator, poprire, alte măsuri asiguratorii;
14. renunțarea la mandat a administratorilor, persoanelor împuternicite, cenzori, după caz;
15. alte modificări privind actele și faptele înregistrate în registrul comerțului;

(2) Administratorul, directorul, persoana împuternicită, cenzorul, auditorul, după caz, au obligaţia de a solicita şi înregistrarea în registrul comerţului a hotărârilor judecătoreşti sau a altor acte prin care se dispune încetarea efectelor unor măsuri înregistrate.  |
|  **Art. 104** - (1) Instanțele judecătorești sunt obligate să trimită oficiului registrului comerţului, în termen de 15 zile de la data când au rămas definitive, copii de pe hotărârile definitive ce se referă la acte, fapte şi menţiuni a căror înregistrare în registrul comerţului o dispun, conform legii.(2) În hotărâre, instanța judecătorească dispune și efectuarea înregistrării corespunzătoare în registrul comerțului. |
| **Secțiunea a 5-a** **Procedura în fața registratorului** |
|  **Art. 105** - (1) Registratorul soluționează cererile de înregistrare, autorizează constituirea persoanelor juridice, dispune înmatricularea, după caz, înregistrarea persoanelor supuse obligației de înregistrare, constată depunerea declarațiilor pe proprie răspundere cu privire la îndeplinirea condițiilor de funcționare, dispune înregistrarea în registrul comerțului a actelor, faptelor, mențiunilor și datelor solicitate, a hotărârilor judecătorești, în cazurile prevăzute de lege, și, după caz, dispune publicarea în Buletin a actelor, faptelor si mențiunilor, în forma depusă la solicitarea înregistrării, în condițiile legii.  (2) Soluționarea cererilor de înregistrare se face pe bază de înscrisuri. La solicitarea părţii sau a reprezentantului acesteia, se organizează audienţă publică pentru susţinerea şi soluţionarea cererii. (3) În situația depunerii/transmiterii unei cereri prin care se solicită preschimbarea termenului de soluționare a unei cereri de înregistrare în registrul comerțului, aceasta va fi înregistrată și primește termen de soluționare a cererii de înregistrare de 1 zi lucrătoare, fără a se lua în calcul ziua înregistrării cererii de preschimbare. (4) La termenul preschimbat, cererile de înregistrare urmează să fie soluționate, fără a se mai acorda un alt termen de amânare. (5) Dacă solicitantul modifică înscrisurile depuse în susţinerea cererii de înregistrare, înscrisurile depuse iniţial nu vor mai fi luate în considerare la soluționarea cererii. |
|  **Art. 106** - La depunerea cererii de înregistrare, solicitantul este înștiințat cu privire la data soluționării cererii, precum și cu privire la data eliberării documentelor prevăzute de lege. Înștiințarea se realizează prin eliberarea unei dovezi în acest sens, în cazul depunerii cererii la ghișeu, precum și prin afișare pe Portalul de servicii al ONRC, la secțiunea ”Stadiu dosar”. |
|  **Art. 107** – (1) Dacă sunt îndeplinite condițiile prevăzute de lege pentru înregistrare, registratorul pronunță, în termen de o zi lucrătoare de la data depunerii cererii de înregistrare, o încheiere de admitere a acesteia. (2) Persoanele juridice dobândesc personalitate juridică de la data operării efective a înmatriculării în registrul comerțului. |
|  **Art. 108** – (1) Dacă cererea de înregistrare şi documentele depuse în susţinerea acesteia sunt incomplete, nu corespund cerinţelor legale pentru înfiinţarea, organizarea şi funcţionarea persoanelor care au obligaţia înregistrării sau dacă registratorul apreciază necesare și alte înscrisuri pentru soluționarea cererii, se acordă, prin încheiere, un termen de remediere sau de completare de cel mult 15 zile calendaristice.  (2) Termenul și motivele amânării se afișează pe portalul de servicii al O.N.R.C. la secțiunea ”Stadiu dosar”, putând fi consultat și la sediul oficiilor registrului comerțului.  (3) Termenul de soluţionare a cererii de înregistrare şi termenul de eliberare a documentelor prevăzute de lege se modifică în mod corespunzător. (4) În cazul în care solicitantul remediază/completează cererea de înregistrare anterior expirării termenului stabilit de registrator, cererea este soluționată în ziua următoare zilei remedierii/completării. (5) Dacă în termenul prevăzut la alin.(1), respectiv la alin. (4), solicitantul nu îşi îndeplineşte obligaţiile dispuse prin încheierea de amânare, cererea de înregistrare este respinsă. |
|  **Art. 109** - (1) În cazul în care nu sunt îndeplinite condiţiile legale, registratorul dispune, prin încheiere motivată, respingerea cererii de înregistrare.  (2) În cazul în care solicitantul renunță la cerere, registratorul ia act de renunțare, prin încheiere. |
|  **Art. 110 –** (1) Data înregistrării în registrul comerțului computerizat este data la care înregistrarea a fost efectiv operată în acest registru. (2) Înregistrarea în registrul comerțului se operează în termen de 24 ore de la data pronunțării încheierii registratorului, care se înregistrează de îndată în registrul comerțului. (3) După efectuarea înregistrărilor în registrul comerțului, datele de identificare a persoanelor fizice, cetățeni români sau străini, conținute în cererile de înregistrare și în documentele depuse în susținerea acestora, care au fost înregistrate în registrul comerțului, vor fi transmise, pe cale electronică, Ministerului Afacerilor Interne (MAI), în vederea confirmării existenței și a valabilității acestora. Procedura de comunicare între ONRC și MAI va fi stabilită prin ordin comun al ministrului justiției și al ministrului afacerilor interne. (4) În cazul în care cererile de înregistrare au fost depuse/transmise prin împuterniciți cu procură specială/generală autentică, emisă de un notar public de pe teritoriul României sau de misiunile diplomatice ale României în străinătate, datele conținute în procuri vor fi transmise, pe cale electronică, UNNPR, în vederea confirmării existenței și a valabilității acestora. Procedura de comunicare între ONRC și UNNPR se va face cu titlu gratuit și va fi stabilită prin ordin al ministrului justiției, la propunerea ONRC și a UNNPR. (5) În cazul în care cererile de înregistrare au fost depuse/transmise prin împuterniciți cu procură specială/generală autentică emisă de alte autorități din străinătate pentru cetățenii străini, datele conținute în procuri vor fi transmise, pe cale electronică, Ministerului Afacerilor Externe, în vederea confirmării existenței și a valabilității acestora. Procedura de comunicare între ONRC și MAE va fi stabilită prin ordin comun al ministrului justiției și al ministrului afacerilor externe. (6) În cazul în care cererile de înregistrare au fost depuse/transmise prin împuterniciți cu împuternicire avocațială, datele conținute în împuterniciri vor fi transmise, pe cale electronică, UNBR, în vederea confirmării existenței și a valabilității acestora. Procedura de comunicare între ONRC și UNBR se va face cu titlu gratuit și va fi stabilită prin ordin al ministrului justiției, la propunerea ONRC și a UNBR. (7) Răspunsul la solicitările transmise în condițiile alin. (3) - (6) va fi comunicat, pe cale electronică, ONRC, în termen de cel mult 15 zile lucrătoare, urmând ca, în cazul existenței unor neconformități, MAI, MAE, UNBR și al UNNPR să sesizeze organele de cercetare penală.  |
|  **Art. 111** – (1) La înmatriculare/înregistrare, solicitanţilor li se eliberează certificatul de înregistrare, conţinând numărul de ordine din registrul comerţului, codul unic de înregistrare fiscală, identificatorul unic la nivel european (EUID), însoţit de încheierea pronunțată de registrator, de certificatele constatatoare emise ca urmare a înregistrării datelor din declarația tip pe propria răspundere privind autorizarea funcționării, precum şi, după caz, de alte acte prevăzute de prezenta lege. (2) La înscrierea de mențiuni se eliberează certificatul de înregistrare menţiuni, însoţit de încheierea pronunțată de registrator, precum şi, după caz de certificatele constatatoare emise ca urmare a înregistrării datelor din declarația tip pe propria răspundere privind autorizarea funcționării şi de alte acte prevăzute de prezenta lege. (3) Certificatul de înregistrare și documentele prevăzute la alin. (1) și alin. (2) pot fi eliberate atât în format hârtie, cât și în format electronic, cu transmitere on-line, având încorporată, ataşată sau logic asociată semnătura electronică calificată.(4) Atât la înmatriculare, cât şi la fiecare înregistrare a modificărilor actului constitutiv, solicitanţilor, odată cu eliberarea documentelor menţionate la alin. (1) şi (2), pentru a lua la cunoștință de datele înregistrate in registrul comertului, li se furnizează informaţii punctuale la zi din registrul comerţului privind persoana care a facut obiectul înregistrării în registrul comerțului.(5) Toate documentele emise de ONRC potrivit alin. (1)–(4) se redactează în limba română. |
|  **Art. 112** - (1) Încheierea pronunțată de registrator se comunică, în funcție de opțiunea solicitantului, într-una dintre următoarele modalități :  a) direct de la ghişeu, la sediul oficiilor registrului comerțului;b) prin mijloace electronice de comunicare; c) prin poştă, cu confirmare de primire, dacă s-a solicitat expres prin cererea de înregistrare, cu achitarea costurilor aferente.(2) În cazul persoanelor fizice autorizate, întreprinderilor individuale și familiale, comunicarea încheierilor se poate face și prin intermediului birourilor de asistență și de reprezentare din cadrul primăriilor, potrivit Ordonanței de urgență a Guvernului nr. 44/2008, cu modificările și completările ulterioare.(3) În vederea comunicării încheierii registratorului în modalitățile prevăzute la alin. (1) lit. b și c, solicitantul indică, în cererea de înregistrare şi în orice alte cereri adresate oficiului registrului comerţului, persoana şi adresa poştală sau electronică la care urmează să fie comunicate documentele. (4) Încheierea prin care se ia act de renunțarea la cererea de înregistrare nu se comunică. |
|  **Art. 113** - Pentru motive întemeiate, până la operarea, în registrul comerțului, a soluției pronunțate, în cazul mențiunilor care se înregistrează în registrul comerțului, potrivit art. 103, persoanei interesate i se poate elibera un extras al încheierii, cu achitarea tarifului pentru eliberarea unui certificat constatator. Extrasul cuprinde soluţia pronunţată de registrator.  |
|  **Art.** **114** - (1) Împotriva încheierii pronunțate de registrator în soluționarea cererii de înregistrare, persoana care se consideră vătămată într-un drept al său ori într-un interes legitim poate să formuleze plângere prealabilă împotriva încheierii, în termen de 3 de zile de la data comunicării acesteia. (2) Plângerea prealabilă se depune la oficiul registrului comertului si se menționează în registrul comerțului, se comunică electronic la ONRC și se soluționează, prin încheiere, de către registratorul coordonator al direcției de registratori din cadrul ONRC sau de către registratorul desemnat de către acesta, în termen de 24 ore de la înregistrarea plângerii prealabile. (3) În cazul admiterii plângerii prealabile, registratorul menționat la alin. (3) dispune și asupra înregistrării în registrul comerțului. (4) Încheierea registratorului menționat la alin. (3) poate fi atacată cu plângere, în condițiile art. 114. |
|  **Art. 115** - (1) Împotriva încheierii registratorului pronunțate potrivit art.114, solicitantul poate formula plângere în termen de 10 zile calendaristice de la comunicarea încheierii, în cazul în care a solicitat comunicarea prin modalitățile prevăzute la art. 109 alin. b) și c). În aceste cazuri, solicitantul poate formula plângere și de la data publicării încheierii în Buletin, dacă aceasta este anterioară comunicării. (2) În cazul prevăzut art. 110 lit. a) dacă încheierea nu este ridicată de la ghișeu, în termenul de eliberare a documentației, solicitantul poate formula plângere în termen de 10 zile de la data publicării încheierii în Buletin.(3) Orice persoană interesată poate face plângere împotriva încheierii registratorului în termen de 10 zile calendaristice de la data publicării în Buletin.  |
|  **Art. 116** - (1) Plângerea prevăzută la art.115 se depune, în cazul persoanelor fizice autorizate, întreprinderilor individuale și familiale, la judecătoria în a cărei rază teritorială se află sediul profesional al solicitantului.  (2) Plângerea se depune, în cazul persoanelor juridice, la oficiul registrului comerțului, care o va menționa în registrul comerțului și o va comunica tribunalului/tribunalului specializat în trei zile lucrătoare de la data depunerii. |
|  **Art. 117** - (1) Plângerea se depune, în cazul persoanelor fizice autorizate, întreprinderilor individuale și familiale, la judecătoria în a cărei rază teritorială se află sediul profesional al solicitantului. 1. (2) Plângerea se depune, în cazul persoanelor juridice, la oficiul registrului comerțului, care o va menționa în registrul comerțului și o va comunica tribunalului/tribunalului specializat în trei zile lucrătoare de la data depunerii.
 |
|  **Art.118** - (1) Îndreptarea erorilor materiale din cuprinsul încheierilor/rezoluțiilor pronunțate în temeiul O.U.G. nr. 116/2009, cu modificările și completările ulterioare, se dispune prin încheiere a registratorului, din oficiu sau la solicitarea persoanelor interesate.  (2) Îndreptarea erorilor materiale constatate în cuprinsul înscrisurilor depuse de solicitant se dispune prin încheiere a registratorului, la solicitarea persoanelor interesate, pe baza înscrisurilor modificate corespunzător. (3) Cererile pentru îndreptarea, lămurirea sau completarea încheierii judecătorului delegat, formulate în temeiul art. 442 – art. 445 din Codul de procedură civilă, vor fi soluţionate de tribunal, care va dispune şi cu privire la modificarea corespunzătoare a datelor înregistrate în registrul comerţului. (4) Rectificările în registrul comerţului computerizat şi în Buletin, ca urmare a erorilor de operare constatate în datele înregistrate în registrul comerţului computerizat, altele decât cele menţionate la alin. (1) şi (2), se realizează prin dispoziție a directorului oficiului registrului comerţului. (5) Procedura de îndreptare a erorilor de operare din registrul comerțului computerizat se stabilește prin norme metodologice, aprobate prin ordin al ministrului justiției, la propunerea O.N.R.C.. |
|  **Art. 119** - (1) Reconstituirea dosarelor persoanelor înregistrate în registrul comerţului, parţial sau integral, se dispune de registrator, prin încheiere, din oficiu sau la solicitarea persoanelor interesate. (2) Pentru a putea fi reconstituite dosarele, registratorul stabileşte în sarcina persoanei supuse obligaţiei de înregistrare termenul în care trebuie depuse la dosar copii legalizate ale documentelor care au fost depuse la oficiul registrului comerţului, ale documentelor care au fost eliberate de oficiul registrului comerţului sau alte autorităţi şi instituţii publice, persoane fizice, alte persoane juridice, după caz.  (3) Registratorul poate solicita autorităţilor şi instituţiilor publice, persoanelor fizice, altor persoane juridice care deţin documentele în cauză transmiterea de copii legalizate sau, după caz, certificate ale acestora.  |
|  **Art. 120** - (1) Solicitantul cererii de înregistrare sau, după caz, împuternicitul acestuia poate obține copii ale documentelor depuse în susținerea cererii aflate în curs de soluționare. (2) Celelalte persoane interesate vor lua la cunoştinţă de documentele din dosarul persoanelor înregistrate în registrul comerţului numai prin solicitarea de copii/copii certificate ale acestora, cu achitarea tarifului legal, după soluţionarea cererilor de înregistrare şi efectuarea înregistrărilor în registrul comerţului, dacă prin legi speciale nu se dispune altfel.(3) Studierea documentelor din dosarul persoanei înregistrate în registrul comerţului se poate face de către organele de urmărire şi cercetare penală prin utilizarea suportului de hârtie sau prin consultare din arhiva electronică. |
|  **Art. 121** - În vederea asigurării unei practici unitare a O.N.R.C. și a oficiilor registrului comerţului de pe lângă tribunale, se constituie Comisia de analiză şi practică unitară a ONRC, denumită în continuare Comisia, din care fac parte registratori și personal de specialitate juridică. Componența acesteia este stabilită anual prin decizie a directorului general.(2) În funcție de aspectele care fac obiectul sesizării, Comisia poate solicita puncte de vedere ale specialiștilor din cadrul Ministerului Justiției sau ai instituțiilor cu care ONRC colaborează.(3) Comisia elaborează puncte de vedere cu privire la aspectele juridice sesizate din analiza activității de înregistrare în registrul comerțului, pe care le aduce la cunoştinţa O.N.R.C. și a oficiilor registrului comerțului.(4) Comisia funcţionează în baza regulamentului de organizare şi funcţionare, aprobat prin decizie a directorului general al Oficiului Naţional al Registrului Comerţului. |
| **Secțiunea a 6-a****Procedura în fața instanței de judecată**  |
|  **Art. 122** – (1) Instanţa competentă să soluţioneze plângerile împotriva încheierii registratorului, precum şi orice alte cereri legate de activitatea de înregistrare în registrul comerţului ori introduse, potrivit legii, de O.N.R.C. sau de orice persoane interesate este judecătoria în a cărei circumscripție își are sediul profesional persoana fizică autorizată, întreprinderea individuală sau familială, respectiv tribunalul sau, după caz, tribunalul specializat în a cărui circumscripţie îşi are sediul social persoana juridică sau sucursala persoanei juridice.  (2) Plângerea nu este suspensivă de executare. (3) Instanţa soluţionează plângerea în complet alcătuit dintr-un singur judecător, cu citarea părţii și a oficiului registrului comerțului competent. (4) Hotărârea prin care este soluţionată plângerea este executorie şi este supusă numai apelului. Termenul de apel este de 15 zile de la comunicarea hotărârii. |
|  **Art.123 -** (1) Oficiul Naţional al Registrului Comerţului are legitimare procesuală activă şi poate interveni în orice proces privind înregistrări în registrul comerţului, interesul fiind prezumat şi constând în respectarea cerinţelor generale ale activităţii comerciale. (2) Cererile introduse de Oficiul Naţional al Registrului Comerţului, în temeiul prezentei legi, sunt scutite de taxa de timbru sau de orice alte taxe/tarife/comisioane prevăzute de lege. |
|  **Art. 124** - (1) Orice persoană fizică sau juridică prejudiciată ca efect al unei înmatriculări ori printr-o menţiune în registrul comerţului are dreptul să ceară tribunalului/tribunalului specializat radierea înregistrării generatoare de prejudicii și, după caz, repunerea în situația anterioară, în tot sau numai cu privire la anumite elemente ale acesteia.  (2) Cererea se depune şi se menţionează în registrul comerţului la care s-a făcut înmatricularea profesionistului. În termen de 3 zile lucrătoare de la data depunerii, oficiul registrului comerţului înaintează cererea tribunalului/tribunalului specializat în a cărui rază teritorială se află sediul profesionistului, iar în cazul sucursalelor înfiinţate în alt judeţ, tribunalului/tribunalului specializat din acel judeţ. (3) Tribunalul/Tribunalul specializat se pronunţă asupra cererii cu citarea oficiului registrului comerţului şi a profesionistului. (4) Hotărârea judecătorească de soluţionare a cererii poate fi atacată numai cu apel, iar termenul de apel curge de la pronunţare, pentru părţile prezente, şi de la comunicare, pentru părţile lipsă. (5) Oficiul registrului comerţului va efectua radierea şi va publica hotărârea judecătorească definitivă în Buletin. În acest scop, instanţa va comunica oficiului registrului comerţului hotărârea judecătorească, cu mențiunea rămânerii definitive. |
| **Secțiunea a 7-a****Înregistrarea declarației pe proprie răspundere cu privire la îndeplinirea** **condițiilor de funcționare** |
|  **Art. 125 -** (1) Autorizarea funcționarii se realizează prin înregistrarea în registrul comerțului a declarației-tip pe propria răspundere şi a datelor aferente prin care solicitantul îşi asumă responsabilitatea cu privire la legalitatea desfăşurării tuturor activităţilor declarate în obiectul de activitate şi a îndeplinirii condiţiilor prevăzute de lege pentru desfăşurarea acestora, la sediul social/profesional, la sediile secundare sau, după caz, în afara acestora. (2) Activităţile cu impact semnificativ asupra mediului sunt autorizate, din punct de vedere al protecţiei mediului, de către autorităţile competente de protecţia mediului, la sediile acestora. Procedura de autorizare şi lista activităţilor cu impact semnificativ asupra mediului sunt stabilite prin ordin al ministrului de resort, comunicat ONRC. (3) Activităţile pentru care legea reglementează condiţii speciale de autorizare/notificare a funcţionării sunt autorizate de autorităţile şi instituţiile de resort, potrivit procedurilor emise în acest sens, prealabil sau ulterior desfășurării activităților economice pentru care este necesară autorizația.  (4) În cazul prevăzut la alin. (3), autoritățile/instituțiile implicate vor încheia protocoale de colaborare cu O.N.R.C., pentru transmiterea periodică a listei codurilor CAEN care necesită condiții speciale de autorizare/notificare, precum și a profesioniștilor având ca obiect de activitate principal sau secundar aceste activități, pentru care se va dispune, în încheierea pronunțată de registrator, necesitatea obținerii acestor autorizații sau a notificării, în vederea desfășurării, în condiții legale, a activității respective. |
|  **Art. 126 -** (1) Solicitantul trebuie să depună, o dată cu cererea de înregistrare și declaraţia-tip pe proprie răspundere cu privire la îndeplinirea condițiilor de funcționare pentru sediul social/profesional şi/sau sedii secundare sau, după caz, la terţi.  (2) Activitățile proprii de birou pentru firmă nu fac obiectul depunerii declarației pe proprie răspundere, menționată la art. 125 alin. (1). (3) Declarația este semnată de asociaţi, administratori, împuternicitul sucursalei, persoana fizică care solicită înregistrarea ca persoană fizică autorizată, titularul întreprinderii individuale, reprezentantul desemnat al întreprinderii familiale, din care să rezulte că persoana juridică, sucursala, persoana fizică autorizată, întreprinderea individuală sau întreprinderea familială desfășoară toate activitățile declarate în obiectul de activitate la sediul social/profesional şi/sau la sediile secundare, după caz, la terți, cu îndeplinirea condițiilor de funcționare prevăzute de legislaţia în domeniul sanitar, sanitar-veterinar, protecţiei mediului şi protecţiei muncii.  (4) Dacă se modifică obiectul de activitate ori activităţile autorizate, sediul social/profesional sau se înființează noi sedii secundare, precum și în situația întreruperii temporare de activitate a societăților care au desfășurat activitate de la înființare sau a reluării acesteia, solicitantul depune la biroul unic din cadrul oficiului registrului comerţului o nouă declaraţie-tip pentru sediul social/profesional şi/sau sedii secundare, după caz, la terţi, corespunzătoare modificărilor intervenite şi care să ateste situaţia curentă pentru desfăşurarea tuturor activităţilor declarate în obiectul de activitate. (5) Oficiul registrului comerţului înregistrează în registrul comerţului depunerea declaraţiei pe propria răspundere cu privire la îndeplinirea condițiilor de funcționarepentru sediul social/profesional şi/sau pentru fiecare sediu secundar, după caz, la terţi şi datele cuprinse în declarație**.**  (6) Declaraţia pe propria răspundere cu privire la îndeplinirea condițiilor de funcționare reprezintă anexă la cererea de înregistrare în registrul comerţului. (7) Pentru sediul social/profesional şi/sau pentru fiecare sediu secundar, după caz, la terţi, oficiul registrul comerțului eliberează, o dată cu încheierea registratorului și certificatul de înregistrare sau, după caz de mențiuni, și un certificat constatator, care atestă că s-a înregistrat declaraţia prevăzută la alin. (1) şi datele din aceasta.  (8) Modelul declaraţiei pe propria răspundere cu privire la îndeplinirea condițiilor de funcționare și al certificatului constatator, care atestă că s-a înregistrat declaraţia prevăzută la art. 126 şi datele din aceasta se aprobă prin ordin al ministrului justiţiei. (9) Pe certificatele constatatoare menționate la alin. (7), se aplică timbru sec de către oficiul registrului comerţului. Pentru certificatele emise în formă online, timbrul sec este înlocuit cu elementele de siguranță specifice. |
|  **Art.127** - (1) În vederea efectuării controlului, de către autorităţile/instituțiile publice competente în domeniul autorizării funcționării, și a verificării conformităţii celor declarate, oficiul registrului comerţului transmite acestora, pe cale electronică, copiile declaraţiilor şi datele de identificare a persoanelor înregistrate, în termen de 3 zile lucrătoare de la data înregistrării în registrul comerţului. (2) Autorităţile/ instituţiile publice competente prevăzute la alin.(1) sunt: a) Ministerul Sănătății, prin direcţiile de sănătate publică teritoriale; b) Autoritatea Naţională Sanitară Veterinară şi pentru Siguranţa Alimentelor, prin structurile teritoriale;c) Ministerul Mediului, prin unităţile teritoriale;  d) Ministerul Muncii și Justiției Sociale, prin inspectoratele teritoriale de muncă. |
|  **Art.128 -** (1) Ulterior controlului/verificării, autorităţile/instituţiile publice prevăzute la art. 127 alin. (2) notifică, dacă este cazul, oficiului registrului comerţului actul prin care s-a interzis desfăşurarea activităţii, în termen de 3 zile lucrătoare de la emiterea acestuia, pentru a fi înregistrat din oficiu în registrul comerţului.(2) Documentul transmis, conform alin. (1) va conține următoarele elemente necesare înregistrării în registrul comerțului: tipul documentului, temeiul legal al emiterii, datele de identificare a profesionistului înregistrat în registrul comerțului, adresa sediului – social sau secundar pentru care s-au dispus măsurile respective, activitățile pentru care s-a dispus sancționarea, conform Nomenclatorului CAEN.(3) Orice modificare a situației prevăzute la alin. (1) se comunică oficiului registrului comerţului de către profesionistul înregistrat în registrul comerțului în vederea înregistrării. În cazul în care modificările sunt notificate de autorităţile/instituţiile publice competente, acestea se vor înregistra din oficiu în registrul comerţului. |
| **Secțiunea a 8-a****Atribuirea codului unic de înregistrare și înregistrarea fiscală a profesioniștilor****care au obligația înregistrării în registrul comerțului** |
|  **Art. 129 -** Solicitarea înregistrării fiscale se face prin depunerea cererii de înregistrare la biroul unic din cadrul oficiului registrului comerţului de pe lângă tribunal, iar atribuirea codului unic de înregistrare de către Ministerul Finanţelor Publice - ANAF este condiţionată de admiterea cererii de înregistrare în registrul comerțului.  |
|  **Art.130** - (1) În vederea atribuirii codului unic de înregistrare de către Ministerul Finanţelor Publice, oficiile registrului comerţului transmit direct sau prin intermediul ONRC, pe cale electronică, Ministerului Finanţelor Publice - ANAF, datele referitoare la înregistrările efectuate în registrul comerţului şi cele conţinute în cererea de înregistrare fiscală, care constituie anexă la cererea de înregistrare. (2) Pe baza datelor transmise potrivit prevederilor alin. (1), Ministerul Finanţelor Publice – ANAF atribuie, în timp real, codul unic de înregistrare. (3) Structura codului unic de înregistrare se stabileşte de Ministerul Finanţelor Publice. |
|  **Art. 131** – (1) Certificatul de înregistrare conţinând codul unic de înregistrare este documentul care atestă că persoana juridică a dobândit personalitate juridică, respectiv că profesioniștii au fost luați în evidenţa oficiului registrului comerţului de pe lângă tribunal şi în evidenţa organului fiscal. (2) Codul unic de înregistrare atribuit va fi utilizat de toate sistemele informatice care prelucrează date privind persoanele prevăzute la art. 4 alin. (1), precum şi de acestea în relaţiile cu terţii, inclusiv cu autorităţile şi instituţiile publice, pe toată durata funcționarii lor. |
|  **Art. 132 -** Profesionistul înregistrat în registrul comerțului este obligat să menţioneze pe facturi, oferte, comenzi, tarife, prospecte şi orice alte documente întrebuinţate în activitatea economică, numele/ denumirea, sediul social, codul unic de înregistrare.  |
|  **Art. II - Legea societăților nr. 31/1990, republicată în Monitorul Oficial al României, Partea I, nr. 1066 din 17 noiembrie 2004, cu modificările şi completările ulterioare, se modifică şi se completează după cum urmează:** |
|  **1. La articolul 7, după litera g1) se introduce o nouă literă, lit. g2), cu următorul cuprins:** g2) identitatea beneficiarului/ beneficiarilor real(i), astfel cum este reglementată de legislația pentru prevenirea și combaterea spălării banilor; |
|  **2. Litera f) a articolului 8 se modifică și va avea următorul cuprins:**f) numărul și valoarea nominală a acțiunilor; |
|  **3.** **Art. 8 lit. f2 se modifică și va avea următorul cuprins:**f2) tipul societății (închis sau deschis), precum și orice restricţie cu privire la transferul de acţiuni; |
|  **4. La articolul 8, după litera e) se introduce o nouă literă, lit.e1), cu următorul cuprins:**e1) identitatea beneficiarului/ beneficiarilor real(i), astfel cum este reglementată de legislația pentru prevenirea și combaterea spălării banilor; |
|  **5. Art. 17 se modifică și va avea următorul cuprins:** Art. 17 - (1) La autentificarea actului constitutiv în cazurile prevăzute la art. 5 sau, după caz, la darea de dată certă a acestuia se va prezenta dovada eliberată de oficiul registrului comerţului privind disponibilitatea şi rezervarea firmei şi declaraţia pe propria răspundere privind deţinerea calităţii de asociat unic într-o singură societate cu răspundere limitată. (2) Notarul public va refuza autentificarea actului constitutiv sau, după caz, persoana care dă dată certă va refuza operaţiunile solicitate, dacă din documentaţia prezentată rezultă că nu sunt îndeplinite condiţiile prevăzute la alin. (1). (3) La acelaşi sediu vor putea funcţiona mai multe societăţi numai dacă imobilul, prin structura lui şi suprafaţa sa utilă, potrivit documentației cadastrale avizate de OCPI, permite funcţionarea mai multor societăţi în încăperi diferite sau în spaţii distinct dezmembrate/evidențiate. Numărul societăţilor ce funcţionează într-un imobil nu poate depăşi numărul de încăperi sau spaţii distincte obţinute prin dezmembrare/evidențiere. (4) Stabilirea temporară a sediului social pentru societăţi la sediul profesional al avocatului se poate efectua o singură dată, pentru o perioadă care nu poate depăși un an, dispozițiile alin. (3) aplicându-se în mod corespunzător. În situația în care avocatul nu este proprietarul imobilului, pentru stabilirea temporară a sediului social/secundar al unei societăți, se va depune, în susținerea cererii de înregistrare, și acordul proprietarului. (5) Efectuarea verificării cu privire la îndeplinirea condițiilor privind calitatea de asociat unic şi a celor privind sediul social realizează la nivelul oficiului registrului comerțului, pe cheltuiala solicitantului. |
|  **6. Art. 36 alin. (1) se modifică și va avea următorul cuprins:** (1) În termen de 45 zile de la data încheierii actului constitutiv, fondatorii, primii administratori sau, dacă este cazul, primii membri ai directoratului şi ai consiliului de supraveghere ori un împuternicit al acestora vor cere înmatricularea societăţii în registrul comerţului în a cărui rază teritorială îşi va avea sediul societatea. Ei răspund în mod solidar pentru orice prejudiciu pe care îl cauzează prin neîndeplinirea acestei obligaţii. **7. La articolul 36 alin.(2), după litera f) se introduce o nouă literă, lit.f1), cu următorul cuprins:** f1) declarația pe proprie răspundere a reprezentantului legal al societății, care cuprinde datele de identificare ale beneficiarilor reali în sensul Legii pentru prevenirea și combaterea spălării banilor și finanțării terorismului şi modalităţile în care se exercită controlul asupra societăţii, dată atât în privința asociaților/administratorilor persoane fizice, cât și juridice ai societăților. |
|  **8. După articolul 701 se introduce un nou articol, art. 702, cu următorul cuprins:** ”Art. 702 –(1) Anual, sau ori de câte ori intervine o modificare cu privire la datele de identificare ale beneficiarului real, în sensul Legii pentru prevenirea și combaterea spălării banilor și finanțării terorismului, administratorul care are dreptul de a reprezenta societatea depune la oficiul registrului comerțului declarația prevăzută art. 36 alin.(1) lit. f) în vederea înregistrării modificării în Registrului Beneficiarilor Reali al Societăților. (2) Datele de identificare ale beneficiarului real în sensul alin. (1) sunt: numele, prenumele, codul numeric personal, seria și numărul actului de identitate pentru persoanele fizice, domiciliul sau reședința, starea civilă și regimul matrimonial, după caz;”(3) Declarația anuală se depune la oficiul registrului comerțului în termen de 15 zile de la aprobarea situațiilor financiare anuale, iar dacă intervine o modificare privind datele de identificare ale beneficiarului real, declarația se depune în 15 zile de la data la care aceasta a intervenit. (4) Declarația prevăzută la alin. (1) se poate da în fața reprezentantului oficiului registrului comerțului sau se poate depune în formă autentică, personal sau prin reprezentant. |
|  **9. După alineatul (2) al art. 73, se introduc trei noi alineate, alin. (3) –(5), cu următorul conținut:****(3)** Societățile sunt obligate să încheie anual asigurare de răspundere profesională care să acopere cel puțin cheltuielile de derulare a procedurilor de insolvență, dizolvare, lichidare și radiere judiciară.(4) Asigurarea anuală încheiată conform alin.(3) se depune la oficiul registrului comerțului, în vederea înregistrării.(5) În cazul în care profesioniștii nu își îndeplinesc obligația de înregistrare, conform celor menționate la alin. (1), Oficiul Național al Registrului Comerțului din oficiu, pe cheltuiala acestora, după caz, va putea pronunţa dizolvarea societăţii, dispozițiile art. 237 devenind aplicabile. |
|  **10.** **Articolul 91 se modifică și va avea următorul conținut:** ”Art. 91 - (1) În societatea pe acțiuni, capitalul social este reprezentat prin acțiuni nominative emise de societate. (2) Felul acțiunilor va fi determinat prin actul constitutiv. Acțiunile nominative pot fi emise în formă materială, pe suport hârtie, sau în formă dematerializată, caz în care se înregistrează în registrul acționarilor.” |
|  **11. Alineatele (2) și (4) ale art. 92 se abrogă.** |
|  **12. Alineatul (1) al art. 98 se modifică și va avea următorul conținut:**(1)În cazul societăților închise, dreptul de proprietate asupra acţiunilor nominative emise în formă materială se transmite prin declaraţie făcută în registrul acţionarilor şi prin menţiunea făcută pe titlu, semnată de cedent şi de cesionar sau de mandatarii lor. Dreptul de proprietate asupra acţiunilor nominative emise în formă dematerializată se transmite prin declaraţie făcută în registrul acţionarilor, semnată de cedent şi de cesionar sau de mandatarii lor. Prin actul constitutiv se pot prevedea şi alte forme de transmitere a dreptului de proprietate asupra acţiunilor.Transmiterea acțiunilor trebuie înscrisă în registrul comerțului și în registrul acționarilor și are efect față de terți numai din momentul înscrierii ei în registrul comerțului. |
|  **13. Articolul 99 se abrogă.** |
|  **14. Alineatul (1) al articolului 991 se modifică și va avea următorul cuprins:** ”(1) Constituirea de ipoteci mobiliare asupra acțiunilor se face prin înscris sub semnătură privată, în care se vor arăta cuantumul datoriei, valoarea şi categoria acțiunilor cu care se garantează, iar în cazul acțiunilor emise în formă materială, şi prin menționarea ipotecii pe titlu, semnată de creditor şi debitorul acționar sau de mandatarii acestora.” |
|  **15. Alineatul (3) al articolului 102 se abrogă.** |
|  **16. Litera i1) a articolului 113 se abrogă.** |
|  **17. Alineatul (4) al articolului 117 se modifică și va avea următorul cuprins:** ”(4) Convocarea poate fi făcută şi numai prin scrisoare recomandată sau, dacă actul constitutiv permite, prin scrisoare transmisă pe cale electronică, având încorporată, atașată sau logic asociată semnătura electronică calificată, expediată cu cel puțin 30 de zile înainte de data ținerii adunării, la adresa acționarului, înscrisă în registrul acționarilor. Schimbarea adresei nu poate fi opusă societății, dacă nu i-a fost comunicată în scris de acționar.” |
|  **18. Alineatul (1) al articolului 123 se abrogă.** |
|  **19. Alin. (5) al art. 15324 se modifică și va avea următorul cuprins:** (5) În cazul neîntrunirii adunării generale extraordinare în conformitate cu alin. (1) sau dacă adunarea generală extraordinară nu a putut delibera valabil nici în a doua convocare, Ministerul Finanțelor Publice va solicita ONRC dizolvarea societăţii, în condițiile art. 237. Dizolvarea va fi cerută şi în cazul în care obligaţia impusă societăţii potrivit alin. (4) nu este respectată.  |
|  **20. Alineatul (1) al articolului 201 se modifică şi va avea următorul cuprins:**  „ (1) Situațiile financiare se întocmesc potrivit normelor prevăzute pentru societatea pe acțiuni, prevederile art.185 aplicându-se în mod corespunzător.”  **21.** **Art. 202 se modifică și va avea următorul cuprins:**  **”Art. 202** **- (1)** Părţile sociale pot fi transmise între asociaţi. **(2)** Transmiterea către persoane din afara societăţii este permisă numai dacă a fost aprobată de asociaţi reprezentând cel puţin trei pătrimi din capitalul social. **(21)** Hotărârea adunării asociaţilor, se depune în termen de 15 zile la oficiul registrului comerţului, spre a fi menţionată în registru şi publicată în Buletin. **(22)** Oficiul registrului comerţului va transmite de îndată, pe cale electronică, hotărârea adunării asociaților privind transmiterea părților sociale și Agenţiei Naţionale de Administrare Fiscală, însoțită de adresa de eliberare a certificatului de atestare fiscală privind obligaţiile fiscale şi alte obligaţii ale societății la bugetul de stat, formulată de ORCT. **(22a)** Organul fiscal competent va transmite ORCT, pe cale electronică, în termen de cel mult 30 zile de la data publicării hotărârii în Buletin, certificatul de atestare fiscală. În cazul în care, după primirea solicitării ORCT, organul fiscal competent decide să supună contribuabilul inspecției fiscale, aceasta va fi efectuată în interiorul termenului de 30 zile, urmând ca, în toate cazurile, să se elibereze certificatul de atestare fiscală. **(22b)** În situația în care contribuabilul figurează înscris cu obligaţii fiscale şi alte obligaţii bugetare, cererea de înregistrare în registrul comerțului a mențiunii având ca obiect transmiterea părților sociale va fi respinsă. (22c) Procedura de eliberare a certificatului de atestare fiscală se stabileşte prin protocol încheiat între Agenţia Naţională de Administrare Fiscală şi Oficiul Naţional al Registrului Comerţului. **(23)** Creditorii sociali şi orice alte persoane prejudiciate prin hotărârea asociaţilor privitoare la transmiterea părţilor sociale pot formula o cerere de opoziţie prin care să solicite instanţei judecătoreşti să oblige, după caz, societatea sau asociaţii la repararea prejudiciului cauzat, precum şi, dacă este cazul, atragerea răspunderii civile a asociatului care intenţionează să îşi cedeze părţile sociale. Dispoziţiile art. [62](https://idrept.ro/00078665.htm#art=62) se aplică în mod corespunzător. (23a) La solicitarea înregistrării în registrul comerțului a mențiunii având ca obiect transmiterea părților sociale se va depune, de către solicitant, în susținerea cererii de înregistrare, certificatul de atestare fiscală pentru persoane fizice/juridice privind impozite, taxe locale și alte venituri datorate bugetului local. **(24)** Transmiterea părţilor sociale va opera, în lipsa unei opoziţii, la data expirării termenului de opoziţie prevăzut la art. [62](https://idrept.ro/00078665.htm#art=62), iar dacă a fost formulată o opoziţie, la data comunicării hotărârii de respingere a acesteia. **(3)** În cazul dobândirii unei părţi sociale prin succesiune, prevederile alin. (2) nu sunt aplicabile dacă prin actul constitutiv nu se dispune altfel; în acest din urmă caz, societatea este obligată la plata părţii sociale către succesori, conform ultimului bilanţ contabil aprobat.  **(4)** În cazul în care s-ar depăşi maximul legal de asociaţi din cauza numărului succesorilor, aceştia vor fi obligaţi să desemneze un număr de titulari ce nu va depăşi maximul legal. **(5)** Prevederile alin. (2) sunt aplicabile şi în cazul ipotecii asupra părţilor sociale, însă numai în ceea ce priveşte constituirea acesteia. |
|  **22. Alineatul (3) al articolului 227 se modifică şi va avea următorul cuprins :** **(3)** Dacă procedura prevăzută la alin. (2) nu este îndeplinită, la expirarea duratei menţionate în actul constitutiv, Oficiul Naţional al Registrului Comerţului, din oficiu, sau la cererea oricărei persoane interesate, pe cheltuiala acestora, după caz, va putea pronunţa dizolvarea societăţii. |
|  **23. Articolul 237 se modifică şi va avea următorul cuprins :** ”**Art. 237 – (1)** Oficiul Naţional al Registrului Comerţului, din oficiu sau la cererea oricărei persoane interesate, inclusiv a societăţii, pe cheltuiala acestora, după caz, va putea pronunţa dizolvarea societăţii, cu citarea acesteia, în cazurile în care: a) societatea nu mai are organe statutare sau acestea nu se mai pot întruni; b) acţionarii/asociaţii au dispărut ori nu au domiciliul cunoscut ori reşedinţa cunoscută; c) nu mai sunt îndeplinite condiţiile referitoare la sediul social, inclusiv ca urmare a expirării duratei actului care atestă dreptul de folosinţă asupra spaţiului cu destinaţie de sediu social ori transferului dreptului de folosinţă sau proprietate asupra spaţiului cu destinaţie de sediu social; d) a încetat activitatea societăţii sau nu a fost reluată activitatea după perioada de inactivitatetemporară, anunţată organelor fiscale şi înscrisă în registrul comerţului, perioadă care nu poate depăşi 1 an de la data înscrierii în registrul comerţului; e) societatea nu şi-a completat capitalul social, în condiţiile legii; f) societatea nu şi-a depus situaţiile financiare anuale şi, după caz, situaţiile financiare anuale consolidate, precum şi raportările contabile la unităţile teritoriale ale Ministerului Finanţelor Publice, în termenul prevăzut de lege, dacă perioada de întârziere depăşeşte 60 de zile lucrătoare; g) societatea nu şi-a depus la unităţile teritoriale ale Ministerului Finanţelor Publice, în termenul prevăzut de lege, declaraţia că nu a desfăşurat activitate de la constituire, dacă perioada de întârziere depăşeşte 60 de zile lucrătoare.  (2) Lista societăţilor pentru care Oficiul Naţional al Registrului Comerţului urmează să se pronunţe asupra dizolvării se va afişa pe portalul de servicii on-line al Oficiului Naţional al Registrului Comerţului cu cel puţin 15 de zile calendaristice înainte şi se va transmite Ministerului Finanţelor Publice – Agenţia Naţională de Administrare Fiscală. (3) Soluţionarea cererilor de dizolvare este supusă dispoziţiilor privind procedura necontencioasă judiciară din Legea nr.134/2010 privind Codul de procedură civilă şi se asigură de către registrator.  (4) Încheierea Oficiului Naţional al Registrului Comerţului prin care s-a pronunţat dizolvarea se menţionează în registrul comerţului la oficiul registrului comerţului la care este înregistrată societatea, se comunică electronic Ministerului Finanţelor Publice – Agenţia Naţională de Administrare Fiscală şi prin poştă şi/sau electronic/fax societăţii în cauză şi se publică pe portalul de servicii on-line al Oficiului Naţional al Registrului Comerţului. (5) Orice persoană interesată, inclusiv societatea, poate formula plângere împotriva încheierii de dizolvare, fiind aplicabile regulile de drept comun pentru soluţionarea cererilor de înregistrare în registrul comerţului. Hotărârea pronunţată de tribunalul în a cărui rază teritorială îşi are societatea sediul social poate fi atacată numai cu apel în termen de 30 de zile de la efectuarea publicităţii conform prevederilor alin. (4). La rămânerea definitivă a hotărârii, aceasta se transmite spre înregistrare în registrul comerţului a menţiunii de dizolvare. Dacă împotriva incheierii Oficiului Naţional al Registrului Comerţului nu s-a formulat plângere în termenul legal, atunci se înregistrează menţiunea de dizolvare în registrul comerţului. (6) După înregistrarea în registrul comerţului a menţiunii de dizolvare, persoana juridică intră în lichidare, potrivit prevederilor prezentei legi. Oficiul Naţional al Registrului Comerţului, la cererea oricărei persoane interesate, inclusiv a Ministerului Finanţelor Publice - Agenţia Naţională de Administrare Fiscală, precum şi din oficiu, procedează la numirea unui lichidator înscris în Tabloul Practicienilor în Insolvenţă şi care şi-a manifestat intenţia de a accepta să fie numit lichidator prin depunerea solicitării la oficiul registrului comerţului. Remunerarea lichidatorului se face din asigurarea încheiată în condițiile art. 73 alin. (3) din lege. (7) Incheierile pronunţate în condiţiile alin. (6) se comunică electronic lichidatorului numit, se publică pe portalul de servicii on-line al Oficiului Naţional al Registrului Comerţului şi se înregistrează în registrul comerţului. În exercitarea atribuţiilor sale de lichidare taxele, tarifele, comisioanele, taxele judiciare de timbru şi altele asemenea se decontează din asigurarea încheiată în condițiile art. 73 alin. (3).  (8) Radierea societăţilor din registrul comerţului se face în condiţiile art. 260 din prezentul act normativ.  (9) Vizualizarea incheierilor de dizolvare şi a incheierilor de numire a lichidatorului, publicate pe portalul de servicii on-line al Oficiului Naţional al Registrului Comerţului, se face cu titlu gratuit.(10) Bunurile rămase din patrimoniul persoanei juridice radiate din registrul comerţului, în condiţiile alin. (8), le revin acţionarilor/asociaţilor.” |
|  **24. Alineatele (5), (6) si (7) ale articolului 260 se modifică şi vor avea următorul cuprins:** ”(5) Nerespectarea obligaţiei de depunere a raportului prevăzut la alin. (4) constituie contravenţie şi se sancţionează cu amendă de la 500 lei la 1000 lei. Constatarea contravenţiilor şi aplicarea sancţiunilor se realizează, din oficiu sau la sesizarea oricărei părţi interesate, de către registrator, prin incheiere. Sancţiunea se aplică şi lichidatorului care nu introduce cererea de deschidere a procedurii de faliment în termenul prevăzut la alin. (4). (6) În termen de 15 zile de la terminarea lichidării, lichidatorii vor depune la registrul comerţului cererea de radiere a societăţii din registrul comerţului, pe baza raportului final de lichidare şi a situaţiilor financiare de lichidare prin care se prezintă situaţia patrimoniului, a creanţelor şi repartizarea activelor rămase, după caz, sub sancţiunea unei amenzi de 20 lei pe zi de întârziere, care va fi aplicată, din oficiu sau la sesizarea oricărei părţi interesate, de catre registrator, prin încheiere. Încheierea prin care se dispune radierea societăţii din registrul comerţului se publică pe pagina de internet a Oficiului Naţional al Registrului Comerţului şi pe portalul de servicii on-line al acestuia. (7) Dacă în termen de 3 luni de la expirarea termenului menţionat la alin. (1), prelungit după caz, oficiul registrului comerţului nu a fost sesizat cu nicio cerere de radiere, Oficiul Naţional al Registrului Comerţului, din oficiu, sau la cererea oricărei persoane interesate, pe cheltuiala acestora, după caz, va putea pronunța radierea societăţii din registrul comerţului, cu citarea acesteia. Lista societăţilor pentru care Oficiul Naţional al Registrului Comerţului urmează să pronunțe radierea se afişează pe portalul de servicii on-line al Oficiului Naţional al Registrului Comerţului cu cel puţin 15 zile calendaristice înainte şi se transmite Ministerului Finanţelor Publice - Agenţia Naţională de Administrare Fiscală.” **Partea a doua a alin. (9) se abrogă.** |
|  **25. După alin. (7) se introduce un nou alineat (71):** ”(71) Soluţionarea cererilor de radiere este supusă dispoziţiilor privind procedura necontencioasă judiciară din Legea nr.134/2010 privind Codul de procedură civilă şi se asigură de către personalul de specialitate juridică din cadrul Oficiului Naţional al Registrului Comerţului.” |
|  **26. Alineatul (8) al articolului 260 se modifică şi va avea următorul cuprins:** ”(8) Încheierea Oficiului Naţional al Registrului Comerţului prin care s-a pronunţat radierea se menţionează în registrul comerţului la oficiul registrului comerţului la care este înregistrată societatea, se comunică electronic Ministerului Finanţelor Publice – Agenţia Naţională de Administrare Fiscală şi prin poştă şi/sau electronic/fax societăţii în cauză şi se publică pe portalul de servicii on-line al Oficiului Naţional al Registrului Comerţului.” |
|  **27. Alineatul (9) al articolului 260 se modifică şi va avea următorul cuprins:** ”(9) Orice persoană interesată, inclusiv societatea, poate formula plângere împotriva încheierii de radiere, fiind aplicabile regulile de drept comun pentru soluţionarea cererilor de înregistrare în registrul comerţului. Hotărârea pronunţată de tribunalul în a cărui rază teritorială îşi are societatea sediul social poate fi atacată numai cu apel în termen de 30 de zile de la efectuarea publicităţii conform prevederilor alin. (8). La rămânerea definitiva a hotărârii, aceasta se transmite spre înregistrare în registrul comerţului a menţiunii de radiere. Dacă împotriva incheierii Oficiului Naţional al Registrului Comerţului nu s-a formulat plângere în termenul legal, atunci se înregistrează menţiunea de radiere în registrul comerţului.” |
|  **28. Art. 270 se modifică și va avea următorul cuprins:** ”Art. 270 - (1) Sumele cuvenite acționarilor, neîncasate în termen de două luni de la publicarea situației financiare, vor fi depuse la o bancă sau la una dintre unitățile acesteia, cu arătarea numelui şi prenumelui acționarului. (2) Plata se va face persoanei arătate.(3) În cazul în care sumele prevăzute la alin. (1) nu sunt încasate de acționari în termen de un an de la depunerea la unitatea bancară, acestea se fac venit la bugetul de stat.” |
|  **29.** **La articolul 2703, după alineatul (2), se introduc două nou alineate, alin. (21) și (22), cu următorul cuprins:**  ”(21) Nerespectarea de către administratorul care reprezintă societatea a obligației prevăzute la art. 702 constituie contravenție și se sancționează cu amendă de la 5000 la 10000 lei. Procesul-verbal de contravenție se comunică oficiului registrului comerțului, în acesta fiind consemnat că nedepunerea declarației atrage dizolvarea societății, în condițiile art.237. (22) Dacă în termen de 30 de zile de la data aplicării sancțiunii contravenționale administratorul care reprezintă societatea nu a depus declarația privind datele de identificare ale beneficiarului real, la cererea Oficiului Național al Registrului Comerțului, tribunalul, sau după caz, tribunalul specializat va putea pronunța dizolvarea societății. Cauza de dizolvare poate fi înlăturată înainte de a se pune concluzii în fond. Dispozițiile art. 237 alin. (4)  - (13) din Legea societăților nr.31/1990, republicată, se aplică în mod corespunzător.” |
|  **30. Alineatul (3) al art. 2703 se modifică și va avea următorul cuprins:**  ”(3) Constatarea contravenţiilor şi aplicarea sancţiunilor prevăzute la alin. (1) - (21) se realizează de către organele cu atribuţii de control ale Ministerului Finanţelor Publice - Agenţia Naţională de Administrare Fiscală şi ale unităţilor sale teritoriale. Constatarea contravenției prevăzute la alin. (21) se poate face și de către Oficiul Național de Prevenire și Combatere a Spălării Banilor prin agenți constatatori proprii.”  (4) Dispozițiile prezentei legi referitoare la contravenții se completează în mod corespunzător cu prevederile Ordonanței Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare.” |
|  **31. Litera d) a art. 273 se modifică și va avea următorul cuprins:** ”d) predă titularului acţiunile înainte de termen sau predă acţiuni liberate în total sau în parte, în afară de cazurile stabilite de lege;” |
|  **Art. III** - (1) În termen de 18 luni de la intrarea în vigoare a prezentei legi, societățile pe acțiuni și în comandită pe acțiuni înregistrate în registrul comerțului până la această dată efectuează conversia acțiunilor la purtător în acțiuni nominative și depun actul constitutiv actualizat la oficiul registrului comerțului. (2)Neîndeplinirea, până la expirarea termenului prevăzut la alin. (2), a obligației de conversie de către societățile pe acțiuni și în comandită pe acțiuni atrage dizolvarea acestora. (3) La cererea oricărei persoane interesate, precum şi a Oficiului Naţional al Registrului Comerţului, registratorul va putea pronunţa dizolvarea societăţii.  (4**)** Dispozițiile art. 237 din Legea societăților nr.31/1990, republicată, se aplică în mod corespunzător. |
|  **Art. IV** - (1) În termen de 12 luni de laintrarea în vigoare a prezentei legi, societățile înregistrate până la data intrării în vigoare a prezentei legi în registrul comerțului depun, prin grija administratorului care reprezintă societatea la oficiul registrului comerțului, spre înregistrare în Registrul Beneficiarilor Reali, ținut de Oficiul Național al Registrului Comerțului, o declarație privind datele de identificare a beneficiarilor reali, conform legislației privind prevenirea și combaterea spălării banilor. (2) Nerespectarea de către administrator care reprezintă societatea a obligației prevăzute la alin.(1) constituie contravenție și se sancționează cu amendă de la 5000 la 10000 lei.(3) Constatarea contravenţiilor şi aplicarea sancţiunilor prevăzute la alin. (2) se realizează de către organele cu atribuţii de control ale Ministerului Finanţelor Publice - Agenţia Naţională de Administrare Fiscală şi ale unităţilor sale teritoriale. Constatarea contravenției prevăzute la alin. (21) se poate face și de către Oficiul Național de Prevenire și Combatere a Spălătrii Banilor prin agenți constatatori proprii. (4) Dispozițiile prezentei legi referitoare la contravenții se completează în mod corespunzător cu prevederile Ordonanței Guvernului nr. 2/2001 privind regimul juridic al contravenţiilor, aprobată, cu modificări şi completări, prin Legea nr. 180/2002, cu modificările şi completările ulterioare.”  |
|  **Art. V** – Procedurile începute înainte de intrarea în vigoare a prezentei legi rămân supuse legii aplicabile anterior acestei date. |
|  **Art. VI – (1)** Numărul de posturi al Oficiului Național al Registrului Comerțului și al oficiilor registrului comerțului se suplimentează cu posturile de registrator de registrul comerțului, prin hotărâre de Guvern. Primii registratori de registrul comerțului vor fi numiți în funcție din rândul personalului ONRC și ORCT, prin decizia directorului general al ONRC. (2) Finanţarea cheltuielilor necesare pentru aplicarea prezentei legi se asigură de la bugetul de stat, prin bugetul Ministerul Justiției. |
|  |
|  **Art. VII – (1)** În termen de 6 luni de la intrarea în vigoare a prezentei legi, Oficiul Național al Registrului Comerțului și autorităţile/instituțiile publice competente în domeniul autorizării funcționării, prevăzute la art. 126 din lege, precum și Ministerul Finanțelor Publice, prin Agenția Națională de Administrare Fiscală, vor încheia noi protocoale de colaborare, urmând ca protocoalele existente să își încheie valabilitatea odată cu intrarea în vigoare a acestora.(2) În vederea îndeplinirii atribuțiilor legale, ONRC obține, la cerere, informații din registrele naționale notariale, din registrul electronic naţional al nomenclaturilor stradale, din Cartea Funciară, din registrul național de evidență a persoanelor, respectiv de stare civilă, în condițiile stabilite prin protocoale de colaborare.  |
|  **Art. VIII** - În termen de 6 luni de la publicarea în Monitorul Oficial al României, Partea I, a prezentei legi, se vor adapta actele normative in materie de asigurări, pentru reglementarea cadrului legal special privind asigurarea de răspundere profesională pentru insolvență, dizolvare, lichidare și radiere judiciară prevăzută la art. 73 alin. (3) din lege. |
|  **Art. IX – (1)** Prezenta lege va intra în vigoare în termen de 9 luni de la publicarea în Monitorul Oficial al României, Partea I, cu excepția prevederilor art. 110 alin. (3)-(7), care vor intra în vigoare în termen de 90 zile de la publicarea în Monitorul Oficial al României, Partea I.  **(2)** În termen de 2 ani de zile de la publicarea, în Monitorul Oficial al României, Partea I, a prezentei legi, profesioniștii înregistrați în registrul comerțului au obligația să solicite înregistrarea, în registrul comerțului, în baza extrasului de Carte Funciară a sediului social/profesional/ secundar, potrivit dispozițiilor art. 77. **(3)** În cazul în care profesioniștii înregistrați în registrul comerțului nu își îndeplinesc obligația de înregistrare, conform celor menționate la alin. (2), Oficiul Național al Registrului Comerțului din oficiu, pe cheltuiala acestora, după caz, va putea pronunţa dizolvarea societăţii, dispozițiile art. 237 devenind aplicabile. **(4)** În termen de 6 luni de la intrarea în vigoare a prezentei legi, profesioniștii înregistrați în registrul comerțului la data intrării în vigoare a prezentei legi au obligația încheierii asigurătorii de răspundere profesională pentru insolvență, dizolvare, lichidare și radiere judiciară prevazută la art. 73 alin. (3) din lege și înregistrarea în registrul comerțului. **(5)** În cazul în care profesioniștii înregistrați în registrul comerțului nu își îndeplinesc obligația de înregistrare, conform celor menționate la alin. (4), Oficiul Național al Registrului Comerțului din oficiu, pe cheltuiala acestora, după caz, va putea pronunţa dizolvarea societăţii, dispozițiile art. 237 devenind aplicabile. **(6)** Prevederile privind publicarea în Buletinul electronic vor intra în vigoare în termen de 18 luni de la data publicării legii în Monitorul Oficial al României, Partea I, iar de la această dată orice referire la publicarea în Monitorul Oficial al României, Partea a IV-a sau a VII-a, conținută în alte acte normative, va fi considerată ca fiind făcută la publicarea în Buletin, în conformitate cu prevederile art. 10 din prezenta lege. |
|  |
|  **Art. X –** Pe data intrării în vigoare a prezentei legi, se abrogă:- Legea nr. 26/1990 privind registrul comerțului, republicată, cu modificările și completările ulterioare;- Legea nr. 359/2004 privind simplificarea formalităţilor la înregistrarea în registrul comerţului a persoanelor fizice, asociaţiilor familiale şi persoanelor juridice, înregistrarea fiscală a acestora, precum şi la autorizarea funcţionării persoanelor juridice, cu modificările și completările ulterioare;- O.U.G. nr. 116/2009 pentru instituirea unor măsuri privind activitatea de înregistrare în registrul comerţului, aprobată, cu modificări și completări, prin Legea nr. 84/2010, cu modificările și completările ulterioare. |
|  |